नवम्बर 2015 – Anjoria\nनवम्बर 28, 2015 Editor\n– जयशंकर प्रसाद द्विवेदी बिला गइल माथा के संतुलन बेगाथा के बौंडियात बानी एनी ओनि सुनाइल एघर से भागल बा ॥ बुझाता ए एनियों लुत्ती लागल बा ॥ भइल बंद…\n– डा0 अशोक द्विवेदी सबुर धरीं कबले , हमहन के मत कंगाल करीं साठ बरिस किरसवनी/ अब मत जीयल काल करीं ! नोच -चोंथ के खा गइनी सब / कुछऊ…\nनवम्बर 23, 2015 Editor\n– डाॅ. अशोक द्विवेदी रतिया झरेले जलबुनिया फजीरे बनि झालर झरे फेरु उतरेले भुइंयाँ किरिनियाँ सरेहिया में मोती चरे ! सुति उठि दउरेले नन्हकी उघारे गोड़े दादी धरे बुला एही…\nनवम्बर 21, 2015 Editor\n– रामयश अविकल चलीं ई सबुर के बन्हल-बान्ह टूटल कमाये बदे आज घर-गाँव छूटल। मिलल मार गारी, मजूरी का बदला सरेआम अब आबरू जाय लूटल। भवन तीन-महला शहर में बा…\nनवम्बर 19, 2015 Editor\n– स्व. आचार्य विश्वनाथ सिंह (ई दस्तावेजी आलेख एह खातिर दिहल जाता कि भोजपुरी लिखे-पढे़े में लोगन के सहायक-होखो) भोजपुरी भाषा में उच्च कोटि के साहित्य-रचने करे खातिर ना, ओकर…\n– डा0 अशोक द्विवेदी सुतल बा जागि के जे, ओके का जगइबऽ तूँ ? घीव गोंइठा में भला कतना ले सुखइबऽ तूँ ? बनल बा बेंग इहाँ कतने लोग कुइंयाँ…\nनवम्बर 15, 2015 Editor\n– डॅा० जयकान्त सिंह ‘जय’ भाषिक, सांस्कृतिक आ बौद्धिक गुलामी एतना ना मेहीं (बारीक) चीज ह कि एकरा गुलाम का पतो ना चले कि ऊ एह सबके कब से गुलाम…\n– डॅा० जयकान्त सिंह ‘जय’ वैदिककाल होखे भा पौराणिककाल, ऐतिहासिक काल होखे भा आधुनिक काल, भोजपुरी भाषी जनसमुदाय राष्ट्र अउर राष्ट्र के भाषा-संस्कृति, सम्मान-स्वाभिमान आ उत्थान-पहचान खातिर कवनो तरह के…\nनवम्बर 14, 2015 Editor\n– डा0 अशोक द्विवेदी हुक्मरानन का खुशी पर फेरु मिट जाई समाज अपना अपना घर का आगा, खोन ली खाई समाज । कर चुकल बा आदमी तय सफर लाखन कोस…


एगारहवा किताब : भोजपुरी साहित्य के संक्षिप्त रुपरेखा\nलेखक : डा. तैयब हुसैन 'पीड़ित' प्रकाशन : शब्द संसार , महेंद्रू , पटना पहिला संस्करण : 2004 भाषा : भोजपुरी\nमूल रुप से इ किताब नालंदा विश्वविद्यालय खातिर लिखाइल रहे , आ बाद में तनि फेर बदलाव के संगे इ किताब सोझा आइल। अबहीं ले जतना किताबिन के चर्चा भइल बा उ मय के मय भोजपुरी भाषा साहित्य के इतिहास व्याकरण आदि प चर्चा भइल बा । ओहि क्रम में एहू किताब में भोजपुरी के समय काल वर्गीकरण आ फेरु साहित्य के विधा के उद्भव काल के अलग अलग चर्चा कइल गइल बा । जदि भोजपुरी के साहित्य के बारे में मोटा-मोटी आइडिया चाहीं , जदि भोजपुरी साहित्य के विकास के यात्रा देखल चाहत बानी , आ बहुत बेसी समय नइखी लगावल चाहत त रउवा खातिर इ किताब बिआ ।\nशुरुवात होता ' भोजपुरी साहित्य के इतिहास में काल-विभाजन के आधार ' जवना में लगभग ओहि लोगन द्वारा दिहल समयकाल के बात हो रहल बा । रास बिहारी पांडे , डा. कृष्णदेव उपाध्याय , उदय नारायण तिवारी , दुर्गाशंकर प्रसाद सिंह , गणेश चौबे आदि के । एगो चीझु प सर्व-सम्मति बा कि रीति काल जइसन कवनो काल भोजपुरी में नइखे जवना ओर दुर्गाशंकर प्रसाद सिंह ' नाथ ' जी इशारा कइले बानी ।\nदुसरा अध्याय भोजपुरी काव्य के उद्भव आ विकास के बात क रहल बा । चौरासी सिद्धन , नाथ साहित्य से ले के वर्तमान तकले । दुर्गाशंकर प्रसाद सिंह जी , डब्ल्यू जी आर्चर आ देवेंद्र सत्यार्थी तीनो लोगन के संकलन के बात हो रहल बा । भोजपुरी में संस्कार गीतन के पारम्परिक गीतन के श्रम गीतन के बात हो रहल बा । कबीर के भाषा भोजपुरी के चर्चा एह अध्ययाय में पढे के मिली संत साहित्य से कुछ उदाहरण देत इ अध्याय आधुनिक काल के कवि साहित्यकार लोगन के काव्य साहित्य के चर्चा क रहल बड़ुवे ।\nअगिला अध्याय ह भोजपुरी कहानी के उद्भव आ विकास काल के बतकही जवना के शुरुवात कहानी का ह से हो रहल बा । भोजपुरी के लिपिबद्ध कहानी संग्रह ' जेहल के सनदि ' से चर्चा के शुरुवात एह किताब में हो रहल बा । फेरु आगे अलग अलग साहित्यकार लोगन के कहानी आ संग्र्ह के बात होत भोजपुरी में कहानी गद्य के विकास के बात हो रहल बा ।\nतीसरा अध्याय में उपन्यास के उद्भव आ विकास के बात हो रहल बा । उपन्यास का ह कइसे लिखाला , कहानी से कइसे अलग ह के बतावत शुरुवात भोजपुरी के पहिला उपन्यास लिखे वाला ' बिंदिया ' के उपन्यासकार रामनाथ पांडे जी से उपन्यास साहित्य प बात हो रहल बा आ फेरु भोजपुरी में उपन्यास साहित्य के शिल्प विधान आ आगे के विकास के बारे में जानकारी एह अध्याय में बा । विषय आ वर्गीकरण मिल जाउ एह अध्याय में उपन्यासन के ।\nचौथा अध्याय भोजपुरी भाषा में नाटकन के उद्भव आ विकास के बात क रहल बा । एह में नाटक के बुनियाद के बात हो रहल बा । भोजपुरी में लोकधर्मी नाटक के बात हो रहल बा । भोजपुरी के पहिला नाटक ' देवाक्षर चरित ' ( 1884 ) के बात हो रहल बा । इ नाटक नागरी लिपी के प्रचार खातिर बनल रहे एह बात के चर्चा करत भोजपुरी भाषा में नाटक आ एकांकी साहित्य के विकास प मय जानकारी देत इ अध्याय लोकधर्मी नाटकन से शिष्ट साहित्य नाटकन के बारे में बात क रहल बा ।\nपांचवा अध्याय भोजपुरी में निम्बंध के उद्भव आ विकास के बात क रहल बा । निम्बंध का होला कइसे लिखाला आ फेरु भोजपुरी गद्य के एह विधा के विकास के बतकही । भोजपुरी में लिखाइल पहिला लिपीबद्ध निबंध से ले के चर्चा अलग अलग निबंध के शैली आ विकास यात्रा के बतकही एह अध्याय में ।\nछठवा आ अंतिम अध्याय बात क रहल बा भाषा आ साहित्य के जरुरी विधा पत्र-पत्रिका के । कइसे भोजपुरी में सबसे पहिले एगो अध्यापक पत्रिका निकालल शुरु कइले रहले। पत्रिका के लिपी कैथी रहे आ भाषा भोजपुरी । हाँथ से लिख के उ पत्रिका खुदे बाटत रहले । बगसर के गांधी के भले आज भोजपुरी समाज भुला गइल होखे बाकिर 1915 में ' बगसर समाचार ' से भोजपुरी पत्रिका के श्रीवृद्धि शुरु भइल रहे । पत्रिका के विकास यात्रा के जानकारी एह अध्याय में बा ।\nएगो जरुरी किताब , बहुत संछेप में भोजपुरी भाषा में साहित्य के विकास के जानकारी एह किताब में मिल जाइ । जदि एह किताब के चाहत बानी त भोजपुरी साहित्यांगन प जोहीं । ओहिजे इ किताब बिआ ।


Tejashwi Yadav used to play on Nitish Kumar s lap in childhood now oppositely bhojpuri Bhojpuri Special: नीतीश कुमार के गोदी में खेलल बाड़े तेजस्वी, आज बाड़ें आमने-सामने!\nBhojpuri Special: नीतीश कुमार के गोदी में खेलल बाड़े तेजस्वी, आज बाड़ें आमने-सामने!\nहाउस में नीतीश जी के भाषण से पता चलल कि ऊ तेजस्वी जादव के गोदी में खेलइले बाड़े. अइसे आज के कार्यवाही के रिपोर्ट फाइल कर देले बानी. ओकरा में विस्तार से सब बात लिखल बा.\n‘भव्य भोजपुरी’ पत्रिका के सम्पादक कैलाश क्रांति अपना आफिस में बइठ के कवि त्रिभुवन से बरियावत रहन. अतने में रिपोर्टर संजीव उनका चेम्बर में पहुंचले. संजीव बिधानसभा कार्यवाही के कभरेज से लौटल रहन. सम्पादक जी संजीव के बइठे के इशारा कइले. ऊ कवि त्रिभुवन के बगल में जम गइले. सम्पादक जी पूछले, आज का खास रहल ? संजीव कहले, आज हाउस में नीतीश जी के भाषण से पता चलल कि ऊ तेजस्वी जादव के गोदी में खेलइले बाड़े. अइसे आज के कार्यवाही के रिपोर्ट फाइल कर देले बानी. ओकरा में विस्तार से सब बात लिखल बा. कवि त्रिभुवन कहले, अरे ! ई तs हमनी खातिर एकदम्मे नाया जानकारी बा. देखs लs कि समय के पहिया कइसे घूम गइल. जे कहियो गोदी में खेलवले रहे आज ओकरा सामने तेजस्वी, नेता प्रतिपक्ष के रूप में खाड़ा बाड़े. राजनीति में ई अद्भुत संजोग बा.\nबिजली पs चरचा में निकलल बात\nसम्पादक जी कम्प्यूटर खोल के संजीव के रिपोर्ट पढ़े लगले. बिहार विधानसभा में राज्यपाल के अभिभाषण पs चर्चा के दौरान मंगलवार के नीतीश कुमार सरकार के पक्ष राखत रहन. मुख्यमंत्री राज्य में हो रहल बिकास के ब्योरा देत रहन. एक-एक बिभाग में भइल काम के ऊ गिनावत रहन. मुख्यमंत्री नीतीश कुमार सड़क के बाद बिजली के क्षेत्र भइल उपलब्धि के बारे में बतावत रहन. ऊ कहले, अब बिजली के कौन हाल बा ? तनी बताइय़े तो ? कहते हैं कि कुछ काम नहीं हुआ. पहिले जब ऊ लोग (राजद) रहे तब केतना बिजली रहत रहे ? बिजली खातिर हमनी के केतना काम कइनी जा. आज हर गांव में बिजली बा. हमनी के हर घर में बिजली पहुंची देनी जा. 2018 में तय समय से दू महीना पहिलहीं ई काम पूरा हो गइल. एह बात पs नेता प्रतिपक्ष तेजस्वी यादव उठ के टोका-टोकी करले लगले.\nनीतीश के गोदी में खेलल बाड़े तेजस्वी\nसंजीव के रिपोर्ट जारी रहे. जब नीतीश कुमार लालू-राबड़ी शासन के दौरान बिजली के बादहाली के बात कहले तs तेजस्वी यादव सवाल उठावले. ऊ नीतीश कुमार से पूछले, जब रउआ बाजपेयी सरकार में मंत्री रहीं तs बिहार में बिजली के हाल सुधारे खातिर कोशिश काहे ना कइनीं ? तब नीतीश कुमार हंस के तेजस्वी से कहले, अरे भई जब हम उहां मंत्री थे तब आप गोदी में थे. अब काहे ई बात कर रहे हैं. का हम आपको गोदी में नहीं उठाये हैं ? बइठ जाइए. एतना सुन के तेजस्वी भी मुस्काये लगले. तब मुख्यमंत्री तेजस्वी से कहले, बाद में जे बोले के होखी से बोल लिहs, अभी हमार बात सुन लs. बाद में ई बहुत फैदा करी. जब हमनी के 2005 में सरकार में आइल रहीं जा तs बिहार में बिजली के खपत रहे 700 मेगावाट. जब कि आज बिजली के खपत5हजार 900 मेगावाट से भी बेसी हो गइल बा.\nनीतीश जब मंत्री रहन तs केतना उमिर रहे तेजस्वी के ?\nसंजीव के रिपोर्ट पs कवि त्रिभुवन कहले, नीतीश जी कब के बात करत रहन ? सम्पादक कैलाश क्रांति जवाब देले, साटिकफिटिक के मोताबिक तेजस्वी यादव के जन्म नवम्बर 1989 में भइल रहे. एकरा एक महीना के बादे केन्द्र में वीपी सिंह के सरकार बनल रहे. दिसम्बर 1989 में जब वीपी सिंह के सरकार बनल तs नीतीश कुमार के कृषि राज्यमंत्री के जिम्मेवारी मिलल. जब नीतीश केन्द्र में कृषि राज्य मंत्री रहन तs ओह घरी तेजस्वी के उमिर दू महीना रहे. जाहिर बा कि ऊ गोदी में रहन. तब नीतीश कुमार और लालू जादव में पक्का दोस्तियारी रहे. एक दोसरा से खूब मेलजोल रहे. ओह घरी अगर नीतीश कुमार तेजस्वी के गोदी में खेलवले होखस तs कवनो अचरज नइखे. लेकिन जब नीतीश कुमार वाजपेयी सरकार में मंत्री रहन तs तजेस्वी के उमिर 9-10 के रहे. तब ले नीतीश कुमार अउर लालू जादव अलगा हो गइल रहे. बिहार में राबड़ी देवी के सरकार रहे. नीतीश कुमार राबड़ी देवी के समय बिजली के दुरदसा पs सवाल उठवले तs तेजस्वी बात काटे लगले. नीतीश कुमार उनका के समझावे खातिर गोदी वला बात कहले. नीतीश कुमार तेजस्वी से कहल चाहत रहन कि ऊ अभी नया उमिर के नेता बाड़े, ऐह से उनका समझे खातिर सभ बात धेयान से सुने के चाहीं.\nबिजली में कमाल\nसंजीव बहुत देर से सम्पादक कैलाश क्रांति अउर कवि त्रिभुवन के बात सुनत रहन. संजीव कहले, बिहार में बिजली के हाल कमाल बा. अब गांव- गांव में 20 घंटा बिजली रहत बा. घरे-घरे फ्रीज, वाशिंग मशीन अउर मिक्सी चले के आवाज सुनल जा सकेला. सिल्ला-लोढ़ा से मसाला पीसल अब बीतल बात हो गइल. दिल्ली- बोम्बे कमाये वला केतना लइका तs अपना घर में एयरकंडिशन तक ले लगा ले बाड़े. पहिले ई सब सपना रहे. आज से आठ दस पहिले भी ई सुविधा के बारे में केहू सोच ना सकत रहे. बड़का-बड़का शहर में छव-सात घंटा बिजली रहत रहे. लेकिन अब भरपूर बिजली मिल रहल बा. दिन में तs कुछ देर बिजली कटियो जाला लेकिन रात में एकदम पक्का रहेला. गांव के पतोह लोग तs संझिय़े खैका बना के सिरियल देखे बइठ जाता लोग. ऐह मामला में गांव, शहर के कान काटले बा. अगर पढ़ाई अउर इलाज के अतने बढ़िया सुविधा हो जाय तs शायदे केहू शहर के कोलकी में रहल चाही. लइकन के बढ़िया स्कूल में पढ़ावे खातिर ही गांव के केतना अदिमी शहर में डेरा लेके रहत बाड़े. अउर कुछ तs ना लेकिन बिजली के मामला में गांव चकचक हो गइल बा. संजीव आगा कुछ कहले चाहत रहन कि चाह चल आइल. एकरा बाद सभे चाह के चुस्की मारे लागल. (लेखक अशोक कुमार शर्मा वरिष्ठ स्तंभकार हैं.)


Amrendra Tripathi's Page - JaiBhojpuri.com\nBlog PostsDiscussionsEventsGroupsPhotosPhoto AlbumsVideos Amrendra Tripathi's Likes Amrendra Tripathi's Page\nशशि कुमार सिंह (SHASHI) leftacomment for Amrendra Tripathi"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Aug 27, 2012Rajeev Mishra "राजीव भोजपुरिया" leftacomment for Amrendra Tripathi"भाई जी , रउवा के जन्म दिवस के हार्दिक बधाई ,इश्वेर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Aug 27, 2011शशि कुमार सिंह (SHASHI) leftacomment for Amrendra Tripathi"प्रणाम आ जय भोजपुरी\nजय भोजपुरी"Aug 27, 2011Rajeev Mishra "राजीव भोजपुरिया" leftacomment for Amrendra Tripathi"प्रणाम भाई जी ,राउर स्वागत बा जय भोजपुरी परिवार मेंआईं मिलके कुछु कईल जाऊ अपना माटी, अपना गाँव औरु अपना माई भाषा खातिर...........जय भोजपुरी जीय भोजपुरी !"Aug 18, 2011जय भोजपुरी leftacomment for Amrendra Tripathi"प्रणाम ,जय भोजपुरी\nराउर आगमन के दिल से स्वागत बा राउर विश्व के सबसे बड़ भोजपुरी के परिवार में,जय भोजपुरी परिवार सिर्फ इन्टरनेट पर लोगन के मेल मुलाकात के ही जरिया नइखे रही गइल, जय भोजपुरी परिवार भोजपुरिया और भोजपुरी के बारे में जाने के इच्छा रखे…"Aug 16, 2011Amrendra Tripathi is nowamember of JaiBhojpuri.comAug 16, 2011 Welcome Them! RSS\nHum ego sojh aadmi hain.aa hamra bhojpuri bole main badi maja aawela\nAt 3:59pm on August 27, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई ,इश्वेर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 12:40am on August 27, 2011, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 12:06pm on August 18, 2011, Rajeev Mishra "राजीव भोजपुरिया" said… प्रणाम भाई जी ,राउर स्वागत बा जय भोजपुरी परिवार मेंआईं मिलके कुछु कईल जाऊ अपना माटी, अपना गाँव औरु अपना माई भाषा खातिर...........जय भोजपुरी जीय भोजपुरी ! At 7:29pm on August 16, 2011, जय भोजपुरी said… प्रणाम ,जय भोजपुरी\n..Drag No comments yet!


संघचालक – टटका खबर\nआजु गणतंत्र दिवस का मौका पर केरल के पलक्कड़ जिला में भारतीय विद्या निकेतन के एगो स्कूल में पर राष्ट्रीय स्वयंसेवक संघ के संघचालक मोहन भागवत तिरंगा फहरवलें. वइसे त हर साल 15 अगस्त आ 26 जनवरी का दिने संघचालक जहँवे रहेलें तहँवे तिरंगा फहरावेलें आ एहमें कवनो खास बाति ना होखे के चाहीं. बाकिर


महुआ के धारावाहिक ‘गंगा जमुना’ पर फिलिम बने – Anjoria\n‘मुसद्दी लाल’ आ ‘खिचड़ी’ शो के बड़का परदा पर फिलिम बन के अइला का बाद अब महुआ टीवी के चर्चित धारावाहिक ‘गंगा जमुना’ के बड़का परदा पर ले आवे के विचार सामने आइल बा. विचार दिहले बाड़े एह शो के दर्शक आ सोच में पड़ल बाड़े एकर निर्माता महेश पांडे जिनकर कंपनी एह टेलीविजन धारावाहिक के बनवले रहुवे.\n‘गंगा जमुना’ कवनो सास-बहू के कहानी ना हो के दू गो सखियन के कहानी बा. दुनु के जनम अलग अलग परिवार में भइल रहुवे बाकिर दुनु के जान एक दोसरे में बसत रहुवे. दुनु सहेली अलग अलग सुभाव के बाड़ी सँ, गंगा रामभक्त हई त जमुना भगवान कृष्ण का तरह चंचल.\nमहेश पांडे अबले तीन गो भोजपुरी फिलिम, ‘घर दुआर’, ‘हम बाल ब्रम्हचारी तू कन्या कुंआरी’ आ ‘गब्बर सिंह’ के निर्देशित कर चुकल बाड़ें.


सनेही आ लेखक लोगन से निहोरा – Anjoria\nSep 23, 2016 निहोरा\n‘अँजोरिया’ भोजपुरी समाज, साहित्य आ संस्कृति के पत्रिका हटे. बीच में कुछ कारण से एकरा के भोजपुरिका पर डाल दीहल रहुवे बाकिर पाठकन के कमी देखत ओकरा के बन्द क देबे के फैसला मजबूरी में लेबे के पड़ल. अब फेरू सगरी सामग्री वापस अँजोरिया प आ गइल बा.\nसमाचार, साहित्य से मनोरंजन तक के रउरा चाव के विविध सामग्री परोसे के शुरुवे से हमार मन रहल बा आ आपन हर कोशिश कइले बानी कि भोजपुरिया समाज के ज्यादा से ज्यादा संतुष्ट कर सकीं आउर भोजपुरिया स्वाभिमान के संपुष्ट कर सकीं.\n1. आत्मीय सनेही लोगन से निहोरा बा कि अँजोरिया पर रोज कम से कम एक बेर जरूर आईं सभे, जवने नीक लागे, पढ़ीं सभे आ आपन बहुमूल्य टिप्पणी दिहीं सभे.\n2. आदरणीय लेखक लोगन से निहोरा बा कि रउँआ सभ आपन हर विधा आ विषय के सामग्री प्रकाशित करे खातिर नीचे लिखल दूनो मेल आइडी पर आपन रचना हिंदी के यूनिकोड भा कवनो फंट में टाइप कइके भेजीं.\nOne thought on “सनेही आ लेखक लोगन से निहोरा”\nओमप्रकाश जी के नेह सनेह आ दुलार भोजपुरी के प्रति बनल बाटे. हमेशा से ही आपके अंजोरिया के जमाने से पढत चलत आ रहल बानी. लिखत रहीं..


जेनरिक दवाई खरीद के पइसा बचाईं – आशुतोष – Anjoria\nनवम्बर 24, 2013 जेनरिक दवाई, प्रतिभा-जननी सेवा संस्थान\nपिछला दिने मुंबई के लोखंडवाला इलाका में लायंस क्लब लोखंडवाला आ वुमेंस फार गुड गवर्वेस मिल के एगो कार्यक्रम कइलसि जवना में जेनरिक मेडिसिन अवेरनेस कार्यक्रम का तहत आशुतोष कुमार सिंह कहलन कि अगर रउरा रुपिया बचावे के बा त जेनरिक दवाइयन के इस्तेमाल करीं. बतवलन कि जेनरिक दवाइयों ब्रांडेड दवाईयन से कम दाम पर मिलेला. एके कंपनी के बनावल उहे दवाई ब्रांड का नाम पर महँग बिकाला जबकि ओकरे बनावल जेनरिक दवाई बहुते कम दाम प मिल जाला.\n“जेनरिक लाएं पैसा बचाएं” अभियान चलावत संस्था प्रतिभा-जननी सेवा संस्थान के राष्ट्रीय संयोजक आशुतोष कुमार सिंह चाहत बाड़न कि पूरा देश में दवाई सस्ता मिलल करे. कहलन कि जेनरिक आ ब्रांडेड दवाइयन में कवनो फरक ना होला आ मरीज के चाहीं कि अपना डाक्टर के जेनरिक दवाई लिखे के कहे. दू घंटा ले चलल एह कार्यक्रम में आशुतोष एह बारे में ढेरे भरम हटवले.\nएह मौका पर अनेके डाक्टरो लोग आशुतोष से खुलके बतियावल आ जेनरिक आ व ब्रांडेड दवाइयन के गुत्थी सुलझावे में मदद कइले.\nOne thought on “जेनरिक दवाई खरीद के पइसा बचाईं – आशुतोष”\nRajni Kant Singh कहते हैं:\nनवम्बर 28, 2013 को 6:58 पूर्वाह्न पर\nJan bhle gavai lekin paisa bachai.


Lalu yadav and rabri devi tweet against caa nrc slams bihar cm nitish kumar said RJD is ready to fight jsp - CM नीतीश पर लालू यादव-राबड़ी का हमला, कहा- CAA व NRC खत्म करने के लिए RJD सब कुछ न्यौछावर करने को तैयार - Jansatta\nलालू यादव के ट्विटर पर लिखा गया कि 'पलटूराम रंग बदलने में माहिर बाड़न। एक तरफ जनता के पीठ में छूरा भोक के काम करतारन ओही दूसर ओर गरीब के नागरिकता छिने खातिर सदन में समर्थन कईले बाड़न। जेकर बाप-दादा पढ़ल-लिखल नईखन अउरू ओकर बाप-दादा के नाम से कउनो जमीन जायदाद नईखे।'\nजनसत्ता ऑनलाइन पटना | January 16, 2020 1:54 PM\nदेश में CAA, NRC और NPR को लेकर जारी विवाद के बीच आरजेडी सुप्रीमो लालू यादव और पूर्व सीएम राबड़ी देवी ने बिहार के मौजूदा सीएम नीतीश कुमार पर निशाना साधा है। लालू और राबड़ी ने ट्वीट कर जेडीयू मुखिया पर एक के बाद एक हमले किए। दोनों नेताओं ने बिहारी भाषा में तंज कसते हुए लिखा कि ये एकदम काला कानून है। उन्होंने सरकार को विनाश काले विपरीत बुद्धि को चरितार्थ करने वाला बताया है। गौरतलब है कि बिहार में विधानसभा के चुनाव नजदीक हैं, ऐसे में सियासी बयानबाजी का दौर भी शुरू हो गया है।\nराबड़ी देवी का पहला ट्वीट: पूर्व सीएम राबड़ी देवी के ट्विटर पर लिखा गया कि “समूचा देश CAA, NRC, NPR के ज्वाला में जल रहल बा बाकी नीतीश जी झूठों के जनता के बेवकूफ बनावे रहल बा। एक ओर सदन में एह बिल के समर्थन करता अउरू दूसर ओर बिल के लागू ना होखे के बात कहता। ई केकरा के मूर्ख बनावतारन। जनता सब जानता। ईन कर दूधारी तलवार के कुन्द करे के विचार जनता बना लेले बा।”\nइसके जवाब में लालू का ट्वीट: राबड़ी के ट्वीट को रिट्वीट करते हुए लालू यादव के ट्विटर पर लिखा गया कि “पलटूराम रंग बदलने में माहिर बाड़न। एक तरफ जनता के पीठ में छूरा भोक के काम करतारन ओही दूसर ओर गरीब के नागरिकता छिने खातिर सदन में समर्थन कईले बाड़न। जेकर बाप-दादा पढ़ल-लिखल नईखन अउरू ओकर बाप-दादा के नाम से कउनो जमीन जायदाद नईखे। एह बिल कारण उ एह देष के नागरिक ना मानल जाई।” इसके जरिए लालू ने नीतीश पर CAA और NRC पर बिहार की जनता से झूठ बोलने का आरोप लगाया है।\nराबड़ी का दूसरा ट्वीट: ट्विटर पर लिखा गया कि “ई एकदम काला कानून बा! विनाश काले विपरीत बुद्धि के चरितार्थ करता लोग। सरकार नौटंकी कर रहल बा। ई काला कानून लागू करे खातिर जागृति अउरू समर्थन खातिर शिविर लगावता ओउरू एगो कानून लागू ना होखे के बात कर रहल बा। बाकि जनता होशियार बा। एकनी के झांसा में जनता अब ना आई।” राबड़ी के मुताबिक, इस कानून को लागू करने के लिए सहयोगी दल जनजागरण कर रहे हैं और नीतीश कह रहे हैं कि यह बिहार में नहीं लागू होगा।\nलालू का जवाब: राबड़ी के ट्वीट पर लालू ने जवाब देते नीतीश सरकार पर निशाना साधा। उन्होंने लिखा, “मुंह में राम बगल में छूरी, मौका पाके गरीबन के काटतारन मूरी। दोनों सदनों में नीतीश समर्थन कईलस अउरू बाहर में मुंहजवानी प्रवचन कर ता कि लागू ना होई। ई लोग जनता के अपन जैसा बुरबके समझले बा? ई काला कानून के खत्म करे खातिर RJD सब कुछ न्योछावर करे के तैयार बा।”\n1 गुजरातः बढ़ीं Sabarmati University की मुश्किलें, अनियमितताओं पर नोटिस जारी, रूपाणी सरकार बोली- हफ्ते भर में दो जवाब\n2 CAA के खिलाफ केरल सरकार ने डाली SC में याचिका, नाराज हुए गवर्नर आरिफ मोहम्मद, बोले- मैं कोई रबर स्टांप नहीं हूं\n3 J&K: हिजबुल आतंकियों के साथ पकड़े गए DSP देविंदर सिंह पर कार्रवाई, छीना गया ‘शेर-ए-कश्मीर’ मेडल


गइले सुरुज, हाय छोड़ि मैदनवाँ – Anjoria\nदिसम्बर 26, 2016 भोजपुरी कविता, हीरालाल हीरा\n– हीरा लाल ‘हीरा’\nजड़वा लपकि के धरेला गरदनवाँ\nदेंहियाँ के सुई अस छेदेला पवनवा !\nनस -नस लोहुवा जमावे सितलहरी\nसुन्न होला हाथ गोड़, ओढ़नो का भितरी\nथर- थर काँपs ताटे सगरे बदनवाँ !\nदेहिया के सूई अस छेदेला पवनवा !\nधइलस उखिया के, अझुरा के लासा\nचीनी मिल-मलिकन क होखेला तमासा\nपालि-पोसि उखिया के, फूँकेला किसनवा !\nकरजा क खाद-बीज, कर्जे क खेती\nनिमनो जजतिया प’ चढ़ि गइल रेती\nहमरी बिपतिया प’ हँसेला जमनवाँ !\nदेहिया के सुई अस छेदेला पवनवा !\nदिनवाँ दुबर लागे, रतिया मोटाइल\nओकरा अन्हरिया में चनवों हेराइल\nगइले सुरुज हाय, छोड़ि मैदनवाँ !\nदेहिया के सुई अस छेदेला पवनवा !!\n2 thoughts on “गइले सुरुज, हाय छोड़ि मैदनवाँ”\nअशोक द्विवेदी कहते हैं:\nदिसम्बर 26, 2016 को 5:55 पूर्वाह्न पर\nमरम छूवे वाली अरथवान रचना ।\nदिसम्बर 26, 2016 को 4:11 पूर्वाह्न पर\nबहुत बढ़िया रचना…


August 2018 – टटका खबर\nनयी दिल्ली, 24 अगस्त (वार्ता). रेलवे होटल का निविदा में घोटाला करे का मामिला में प्रवर्तन निदेशालय (ईडी) ने ओह घरी रेलमंत्री रहल आ एह घरी चारा घोटाला के सजायाफ्ता मुजरिम लालू प्रसाद यादव का संगही उनुका मेहरारु आ बिहार के मुख्यमंत्री रहल राबड़ी यादव आ महागठबन्हन सरकार में बिहार के उप मुख्यमंत्री रहल उनुकर…\nRead More about लालू, राबड़ी, तेजस्वी का खिलाफ आरोप पत्र दाखिल\nनयी दिल्ली 19 अगस्त. कांग्रेस अध्यक्ष राहुल गांधी शनिचर का दिने अपना निकालल नेता मणिशंकर अय्यर के फेरु से अपना गोल में शामिल क लिहलें. गुजरात चुनाव का बेरा मणिशंकर नरेन्द्ग मोदी के नीच आदमी बतवले रहलें जवना का बाद कांग्रेस उनका के अपना गोल से बाहर निकाल दिहले रहुवे.अब सोशल मीडिया पर पढ़े के…\nRead More about “नीच” मणिशंकर के कांग्रेस वापस लिहलसि\nमुंबई, 18 अगस्त (वार्ता). बॉलीवुड का संगही हॉलीवुडो का फिलिमन में आपन छाप छोड़े वाली अभिनेत्री प्रियंका चोपड़ा के सगाई शनिचर का दिने उनुका से 11 बरीस छोट विदेशी गायक निक जोनस का साथे हो गइल. पंजाबी परंपरा का साथे सगाई के रस्म प्रियंका का घरे पर भइल आ एह दौरान प्रियंका अउऱ निक के…\nRead More about प्रियंका आ निक के सगाई\nदेवरिया में अदालत ने सेक्स कांड के तीन आरोपी को भेजा रिमांड पर देवरिया 18 अगस्त (वार्ता). उत्तर प्रदेश में देवरिया के अपर सत्र न्यायाधीन के अदालत मां विंध्यवासिनी महिला प्रशिक्षण एवं समाज सेवा संस्थान से संचालित बाल गृह बालिका, बाल गृह शिशु और सुधार गृह के तीन गो आरोपियन के तीन दिन ला रिमांड…\nRead More about भोजपुरी पट्टी से 18 अगस्त 2018 के चार गो खबर\nपोर्ट लुइस, अगस्त 18 (वार्ता). तीन दिन चले वाला 11 वां विश्व हिन्दी सम्मेलन के आजु शनिचर का दिने मारीशस के पैलेस में स्वामी विवेकानन्द अंतर्राष्ट्रीय सभागार में शुरुआत हो गइल. ई मारीशस सरकार का सहयोग से भारत के विदेश मंत्रालत का आयोजित ई सम्मेलन सोमार के खतम होखी. पिछला सम्मेलन सितम्बर 2015 में भोपाल…\nRead More about मारीशस में शुरु भइल तीन दिन के विश्व हिन्दी सम्मेलन\nइस्लामाबाद 18 अगस्त (वार्ता). पाकिस्तान के नया चुनाइल प्रधानमंत्री इमरान खान के आजु शनिचर का दिने ओहिजा के 22वां वजीरे-आजम पद के किरिया धरावल गइल. सदरे पाकिस्तान ममनून हुसैन ऐवान-ए-सदर (प्रेसीडेंट हाउस) में बोलावल गइल एगो सादा समारोह में इमरान खान के वजीरे-आजम पद के किरिया धरवलन. एह किरियाधराई समारोह में कार्यवाहक प्रधानमंत्री नसीरूल हक,…\nRead More about इमरान लिहलें पाकिस्तान के वजीरे-आजम पद के किरिया\nबस्ती में सरयू नदी का बाढ़ से 50 गांव आफत में बस्ती, 18 अगस्त (वार्ता) उत्तर प्रदेश के बस्ती जिला के हर्रैया तहसील के पचासो गो से अधिका गाँव सरयू नदी के बाढ़ से घेराइल बा. अधिकारियन के कहना बा कि आजु शनिचर का दिने नदी खतरा के निशान से 55 सेमी ऊपर बहत बिया….\nRead More about भोजपुरी पट्टी से 18 अगस्त 2018 के छह गो खबर\nनयी दिल्ली, 17 अगस्त (वार्ता). भारत रत्न आ प्रधानमंत्री रह चुकल अटल बिहारी वाजपेयी जी के आखिरी सफर में आजु राजधानी में जन सैलाब उमड़ पड़ल आ देश के दूर दराज इलाको से आइल लाखो लोग तिक्खर घाम आ उमस भर मौसम का बावजूद एहमें शामिल भइलें. राजधानी के आईटीओ के नियरा दीनदयाल उपाध्याय मार्ग…\nRead More about वाजपेयी जी के आखिरी यात्रा में उमड़ल जनसैलाब\nनयी दिल्ली 16 अगस्त (वार्ता) भारत सरकार आपन पुरान प्रधानमंत्री रहल अटल बिहारी वाजपेयी जी के निधन पर उनुका सम्मान में सात दिन के राष्ट्रीय शोक के एलान कइले बिया. उनुकर आखिरी संस्कारो आजु साँझे राजघाट का लगे स्मृति स्थल में कइल जाई. प्रधानमंत्री नरेन्द्र मोदी के अध्यक्षता में काल्हु राति एहिजा भइल केन्द्रीय मंत्रिमंडल…\nRead More about वाजपेयी जी के आखिरी संस्कार आजु, सात दिन के राष्ट्रीय शोक\nअटल बिहारी वाजपेयी के स्वर्गवास नयी दिल्ली 16 अगस्त. पाँच जुग ले भारत के राजनीति के सितारा, भारतीय राजनीति के शिखर पुरूष, अजातशत्रु आ प्रधानमंत्री रहल संघी नेता अटल बिहारी वाजपेयी आजु लमहर बीमारी का बाद आजु स्वर्ग खातिर प्रयाण कर गइनी. 93 बरीस के वाजपेयी जी पिछला दू महीना से अखिल भारतीय आयुर्विज्ञान संस्थान…\nRead More about अजातशत्रु के महानिर्वाण\nमुंबई, 14 अगस्त (वार्ता). तुर्की के मुद्रा लीरा के दाम में लगातार हो रहल भारी गिरावट का दबाव में दुनिया के कई देशन के मुद्रा का साथही भारत के रुपियो लपटाइल जात बा आ आजु अंतर बैकिंग विदेशी मुद्रा बाजार में एक डॉलर के बदले रुपिया में दाम 70.08 रुपिया हो गइल. आजु ले रुपिया…\nRead More about लीरा का लोरी से रुपिया अँउघाइल\nकोलकाता 13 अगस्त. लोकसभा अध्यक्ष रहल सोमनाथ चटर्जी के आजु कोलाकाता के एगो निजी अस्पताल में दिल के दौरा पड़ला से मौत हो गइल. ऊ 89 वर्ष के रहलें आ एने कुछ समय से बेमार चलत रहुवन. पिछला हप्ता उनुका के एगो निजी अस्पताल में भरती करावल गइल रहुवे. अतवार का दिने उनुका दिल के…\nRead More about लोकसभा स्पीकर रहल सोमनाथ चटर्जी के मौत\nनयी दिल्ली 09 अगस्त. बलिया के मूल निवासी, बिहार से राज्यसभा सांसद आ राँची में रहे वाला जदयू के सांसद रहल हरिवंश नारायण सिंह आजु राज्यसभा उपसभापति पद ला करावल गइल भोटिंग में कांग्रेसी सांसद बी के हरिप्रसाद के सीधा मुकाबला में हरावत उपसभापति चुना गइलें. उनुका पक्ष में 125 भोट पड़ल जबकि विरोध में…\nRead More about हरि के हरवा के आ हरि के जितवा के मोदी अब हरि भरोसे\nनयी दिल्ली 08 अगस्त. आखिरकार विपक्ष राज्यसभा उपसभापति पद ला आपन उमीदवार एकमत से नाहिए चुन सकल आ आखिर में कांग्रेस के एगो पुरान नेता बी के हरिप्रसाद एह पद ला आपन परचा दाखिल करा दीहलन. अब उनुके के विपक्ष के साझा उम्मीदवार बतावल जा रहल बा. हरिप्रसाद के सीधा मुकाबला अब राजग के साझा…\nRead More about राज्यसभा उपसभापति पद ला हरि के मुकाबला हरि से\nचेन्नई 07 अगस्त. द्रविड़ मुनेत्र कषगम (द्रमुक) के सुप्रीमो अउर तमिलनाडु के मुख्यमंत्री रह चुकल नेता एम करुणानिधि के मंगल का दिने बीमारी का चलते कावेरी अस्पताल में मौत हो गइल. उनुकर उमिर वइसहूं 94 बरीस हो गइल रहुवे. कावेरी अस्पताल का ओर से जारी विज्ञप्ति में कहल गइल बा कि करुणानिधि साँझ के छह…\nRead More about भगवान राम के पियक्कड़ कहे वाला द्रमुक नेता करुणानिधि के बीमारी से मौत\nपटना 06 अगस्त (वार्ता). बिहार के मुख्यमंत्री नीतीश कुमार आजु कहलन कि राष्ट्रीय जनतांत्रिक गठबंधन (राजग) का ओर से जनता दल यूनाईटेड (जदयू) के राज्यसभा सांसद हरिवंश नारायण सिंह राज्यसभा के उपसभापति पद के उम्मीदवार बनावल जइहें. नीतीश कुमार पटना में लोकसंवाद’ कार्यक्रम का बाद पत्रकारन से बातचीत में एह बाति के पुष्टि करत बतवलें…\nRead More about जदयू सांसद हरिवंश होखीहें राज्यसभा उपसभापति पद के राजग उम्मीदवार\nनयी दिल्ली 06 अगस्त (वार्ता). राष्ट्रीय पिछड़ा वर्ग आयोग के संवैधानिक दर्जा दिआवे वाला 123वां संविधान संशोधन विधेयक के सोमार का दिने राज्यसभा पारित कर दिहलसि. एकरा खातिर भोट करावल गइल बाकिर एकरा विरोध में एकहू वोट ना पड़ल. 145 भोट एकरा पक्ष में पड़ल. कुछ सांसद आपन संशोधन के प्रस्ताव दिहले रहलें बाकिर बाद…\nRead More about पिछड़ा वर्ग आयोग के संवैधानिक दर्जा देबे खातिर संसद के मंजूरी\nनयी दिल्ली 06 अगस्त (वार्ता). राज्यसभा के उप सभापति के चुनाव एही हप्ता नौ अगस्त, बियफे का दिने करावल जाई. एह पद खातिर बुध ले परचा दाखिल हो सकी. एह बाति के एलान आजु सदन के सभापति एम. वेंकैया नायडु राज्यसभा में इस कइलन आ कहलन कि सदन के उप सभापति के चुनाव नौ अगस्त…\nRead More about राज्यसभा के उप सभापति ला चुनाव नौ अगस्त के\nबर्मिंघम, 04 अगस्त (वार्ता). भारत के जीत के तमाम उम्मीदें कप्तान विराट कोहली पर टिकल रहुवे बाकिर जइसहीं विराट पगबाधा आउट भइलन, इंग्लैंड जीत हासिल करे में अधिका समय ना लिहलसि. पहिला टेस्ट के चउथका दिने शनिचर के सबेरे का सत्र में 31 रन से जीत के इंग्लैंड पांच मैचन के सीरीज में 1-0 के…\nRead More about भारत के हरावत इंग्लैंड आपना 1000वां टेस्ट जीतल\nनैनीताल, 04 अगस्त (वार्ता). उत्तराखंड उच्च न्यायालय काल्हु शुक का दिने एगो याचिका पर फैसला देत राज्य सरकार के ओह फैसला के रद्द क दिहलसि कि तिसरका बच्चा जनमावे ला मातृत्व अवकाश ना दीहल जाई. वरिष्ठ न्यायाधीश राजीव शर्मा के एकलपीठ हल्द्वानी के रहे वाली उर्मला मसीह के याचिका पर सुनवाई का बाद राज्य सरकार…\nRead More about भाँड़ में जाव जनसंख्या नियन्त्रण


भृगु मंदिर के कायाकल्प करावल जाई – टटका खबर\nनगर विधायक नारद राय काल्हु बलिया के भृगु मंदिर के दौरा कइलन आ बतवलन कि राज्य के पर्यटन मंत्री ओम प्रकाश सिंह भृगु मंदिर के विकास करे खातिर दू करोड़ रुपिया आंवटित कइले बाड़न. एह धन से मंदिर में एगो बड़हन हॉल, मेन गेट से मंदिर ले संगमरमर के फर्श, आ पूरा मंदिर परिसर में ईंटा बिछावल जाई. बतवलन कि काम जल्दिए शुरू कर दिहल जाई आ मंदिर के अइसन भव्य रूप दिहल जाई कि एकरा के पर्यटन का मानचित्र पर जोड़ल जा सके.\nTags: बलिया, भृगु मंदिर


बैरिया के नागेन्द्र सिहं के निधन – टटका खबर\nबैरिया के नागेन्द्र सिहं के निधन\nद्वाबा के मालवीय कहाए वाला स्व॰ मैनेजर सिहं के बेटा आ कई कॉलेजन के प्रबन्धक सपा नेता नागेन्द्र सिंह के निधन अतवार का दिने दिल्ली में हो गइल. ऊ कुछ दिन से बीमार रहलें आ दिल्ली के एगो निजी अस्पताल में इलाज चलत रहुवे. अब उनकर पार्थिव शरीर सड़क मार्ग से उनका गाँवे करमानपुर ले आ के अंतिम संस्कार करावल जाई.\nनागेन्द्र सिंह के मौत पर शोक मनावत उनका से जुड़ल सगरी शिक्षण संस्थान दू दिन ले बंद रहीहें सँ. एहमें सुदिष्टपुरी के सुदिष्ट बाबा इंटर कॉलजे, दूबे छपरा के पीएन इंटड़ कॉलेज, जमालपुर के आचार्य जेबी कृपलानी इंटर कॉलेज वगैरह शामिल बाड़ी सँ.\nTags: नागेन्द्र सिहं, बलिया, बैरिया


निरहुआ-मोनालिसा के ‘‘इज्जत’’ परदा पर आवे ला तइयार – Anjoria\nभोजपुरी के अगिला पाँत के निर्माण कंपनी मिथिला टॉकिज के चर्चित फिलिम ‘‘इज्जत’’ अब प्रदर्शन खातिर तइयार बा. एह फिलिम के मुख्य जोड़ी जुबली स्टार दिनेशलाल यादव ‘निरहुआ’ आ हॉट अदाकारा मोनालिसा के बा. निर्माता मनोज कुमार चौधरी के एह समहर मनोरंजन करे वाली फिलिम में निरहुआ आ मोनालिसा के संगे प्रतिभा पाण्डेय, दीपक भाटिया, विष्णु शर्मा, सुबोध सेठ, गौरी शंकर, मनीष चतुर्वेदी, अभय राय, सीमा सिंह, आ ब्रजेश त्रिपाठी के प्रमुख भूमिका बा. निर्देशक हउवें बाली.\nएह फिलिम में निरहुआ एगो बेराजगार नवही बाड़े जे अपना घर के इज्जत बचावे ला अपराध का राहे बढ़ निकलत बा. मोनालिसा आ प्रतिभा पाण्डेय उनकर प्रेमिका बनल बाड़ी. गीतकार हउवें प्यारेलाल यादव आ संगीतकार राजेश-रजनीश. संपादन कइले बाड़ें गोविन्द दूबे. एक्शन मास्टरी इकबाल सुलेमान के आ कला विजय दास के बा. फिलिम के संगीत वेब म्युजिक पर बा.\nरविकिशन के अनूठा जन्मदिन


Download 2019 का सबसे हिट गाना गिरा के कंबेटर रात भर जाते D K Deewana New Bhojpuri Song - ExtraVid.Org\n2019 का सबसे हिट गाना गिरा के कंबेटर रात भर जाते D K Deewana New Bhojpuri Song Video List\nHome › Search › 2019 का सबसे हिट गाना गिरा के कंबेटर रात भर जाते D K Deewana New Bhojpuri Song\nभतार नाच वाली पर मरे | 2019 का सबसे बड़ा ऑर्केस्टा गाना | Deepak Deewana | New Bhojpuri Song\n2019 का सबसे बड़ा होली गीत | डाल देता रंग देवरा चोलिया में | Amit Singh | New Bhojpuri Holi Song\nManish Singh (2019) का सबसे सुपरहिट VIDEO SONG - Ae Raja Ho Sikha Tarika - Bhojpuri Hits Songs NEW\n4G होठलाली चटकार || Arun Kumar Raaj का हिट VIDEO SONG (2019) || New Bhojpuri Song || 4G Othalali\n2019 का सबसे फाडू वीडियो सांग | तोप के चलS ना तS लुट जाई धन | Vikash Bawali | Bhojpuri Song\n2019 का सबसे बड़ा हिट गाना | मिलल बा मउगा मरद | Sumit Shashi | Bhojpuri Hit Song\n2019 का सबसे बड़ा होली गीत | ससुरारी आके रंग डाल दिहलS | Kumar Nitesh Nirmal | New Bhojpuri Holi Song\nDownload 2019 का सबसे हिट गाना गिरा के कंबेटर रात भर जाते D K Deewana New Bhojpuri Song videos. Watch 2019 का सबसे हिट गाना गिरा के कंबेटर रात भर जाते D K Deewana New Bhojpuri Song videos. Free download & watch 2019 का सबसे हिट गाना गिरा के कंबेटर रात भर जाते D K Deewana New Bhojpuri Song videos online.


‘बजरंग’ में लउकी अक्षरा सिंह के क़ातिल अदा – Anjoria\nअक्षरा सिंह के क़ातिल अदा पर एह घरी सभे फिदा बा आ ऊ धड़ाधड़ फिलिम साईन करत बाड़ी. अक्षरा सिंह के कई गो फिलिम फ्लोर पर बाड़ी सँ आ कुछ रिलीज होखे वाली बाड़ी सँ. एहमें हैदर काजमी संगे दू गो फिलिम ‘कालिया’ अउर ‘बिगुल’ आ पवन सिंह संगे ‘बजरंग’ खास बाड़ी सँ.\nनिर्माता जे.पी. सिंह आ निर्देशक नंद किशोर महतो के फिल्म ‘बजरंग’ जल्दिये बिहार समेत पूरा देश में रिलीज होखी. यूपी आ बिहार में शूटिंग भइल एह फिल्म के मुख्य कलाकारन में पवन सिंह, अक्षरा सिंह, संजय पांडे, जय सिंह, उमेश सिंह, रमेश दुबे, सीमा सिंह, वैभव राय आ मास्टर वरुण सिंह शामिल बाड़े.\nअबहिये से कहात बा कि ई फिल्म अक्षरा के कैरियर के एगो अउर ब्लाक बस्टर साबित होखी.


A r rahman daughter khatija sings at dubai expo fans amazed to listen her voice pr - एआर रहमान की बेटी संगीत की दुनिया में तहलका मचाने को तैयार, खातिजा की जादुई आवाज के मुरीद हुए फैंस – News18 हिंदी\nदुबई एक्सपो में बिखरा ए आर रहमान की बेटी की आवाज का जादू. (फोटो साभार: arrahman/Instagram/A. R. Rahman/youtube grab)\nदुबई एक्सपो में राजस्थान पवेलियन का उद्घाटन, खुलेंगे निवेश के द्वार


जय भोजपुरी"Thursdayशशि कुमार सिंह (SHASHI) replied to Admin's discussion जय भोजपुरी परिवार के सदस्यन के बारे में ताजा समाचार"जय भोजपुरि आ प्रनाम अनुप भईया,देरी रउआ ना हमरा से हो गईल क्षमा चाहब !बहुत-बहुत आभार बा, बस येहे नियन राउर लोग के आशिर्वाद बनल रहो ..जय भोजपुरी"Thursdayशशि कुमार सिंह (SHASHI) replied to Admin's discussion जय भोजपुरी परिवार के सदस्यन के बारे में ताजा समाचार"जय भोजपुरि आ प्रनाम रजंनीश भाई,बहुत-बहुत आभार बा..जय भोजपुरी"Thursdayशशि कुमार सिंह (SHASHI) replied to Admin's discussion जय भोजपुरी परिवार के सदस्यन के बारे में ताजा समाचार"जय भोजपुरि आ प्रनाम हिमांशु भईया,बहुत-बहुत आभार बा, बस येहे नियन राउर लोग के आशिर्वाद बनल रहो ..जय भोजपुरी"Thursdayशशि कुमार सिंह (SHASHI) replied to Admin's discussion जय भोजपुरी परिवार के सदस्यन के बारे में ताजा समाचार"जय भोजपुरि आ प्रनाम नवीन भईया,बहुत-बहुत आभार बा, बस येहे नियन राउर लोग के आशिर्वाद बनल रहो ..जय भोजपुरी"ThursdayAnoop Srivastava replied to Admin's discussion जय भोजपुरी परिवार के सदस्यन के बारे में ताजा समाचार"आजु कुलदीप जी के जनमदिन पे उनका के ढेर सारा बधाई बा ....जय भोजपुरी !"May 14Anoop Srivastava replied to Admin's discussion जय भोजपुरी परिवार के सदस्यन के बारे में ताजा समाचार"शशि भाई जी के जनमदिन के बधाई बा ....देरी खातिर क्षमा चाहब !\nजय भोजपुरी ।"May 14Rajnish Kumar Singh replied to Admin's discussion जय भोजपुरी परिवार के सदस्यन के बारे में ताजा समाचार"Shashi Bhai ke janm deen par aulaah badhai...


नीतीश कहलन कि जदयू अपने जइसन विचारवाली पार्टिियन का संगे मिल के चली – टटका खबर\nनीतीश कहलन कि जदयू अपने जइसन विचारवाली पार्टिियन का संगे मिल के चली\nबिहार में दस गो विधानसभा सीट पर होखे जात उपचुनाव ला एक तरफ भाजपा नीत राजग आ दोसरा तरफ जदयू, राजद, कांग्रेस, वाम दल वगैरह पार्टियन के घेराबन्दी शुरु हो गइल बा. भाजपा के कहना बा कि राजग के सगरी दल एह उपचुनाव ला पूरा से तइयार बाड़े. ओने जदयू नेता आ बिहार के मुख्यमंत्री रहल नीतीश कुमार के कहना बा कि विरोधी ताकतन के हरावे ला जदयू अपने जइसन विचारधारा वाली पार्टियन से मिल के चुनाव लड़ी. कहलन कि बिहार में भाजपा के आगे बढ़े से रोके के बा त राजद आ जदयू का संगे कांग्रेसो के शामिल होखे के चाहीं. बतवलन कि एह काम ला जदयू के प्रदेश अध्यक्ष वशिष्ठ नारायण सिंह के जिम्मा सँउपल गइल बा.\nTags: उपचुनाव, जदयू, बिहार विधानसभा, भाजपा, राजग, राजद


मनीष कुमार ले आवत बाड़ें ‘तोह बिन जियल न जाई‘ – Anjoria\nमनीष कुमार ले आवत बाड़ें ‘तोह बिन जियल न जाई‘\nमनीष राज फिल्मस एण्ड अभिनव क्रियेशन्स के बैनर तले बने जात भोजपुरी फिलिम “तोह बिन जियल न जाई” के शूटिंग अगिला महीना से बिहार आ झारखंड में करावल जाई. रोंमाटिक आ एक्शन भरल एह फिलिम में कुल आठ गो गाना रही. गाना के रिकार्डिग मुम्बई में करावल जात बा.\nनिर्माता मनीष कुमार, गीत-संगीतकार मनोज मोहित, लेखक निर्देशक गुडडु रूप, सह निर्देशेक बिजू पाल, सह निर्माता अरविंन्द कुमार, संवाद राम नारायण शर्मा, एडिटर अभिनव, नृत्य शिवम, फाईट छोटू, छायांकन मनोज कुमार, गायक पवन सरगम, आ पिंकी कुमार मंगलम.\nमुख्य कलाकारन में पवन सरगम, पिंकी, पवन, मनोज मोहित, बिजू पाल, ममता, प्रियंका, अंशू, प्रवीण दिवाकर, आशोक सिन्हा, सोनी आ सौरभ के नाम बा.\nशुरू भइल "राजा जी आई लव यू"\nबिग मैजिक पर ‘रंगो की फुहार’


काल्डेरा - विकिपीडिया\nमाउंट सेंट हेलेना के काल्डेरा\nएगो नया काल्डेरा के नगीचे से घींचल फोटो; कुंड नियर जगहा में अभिन लावा देखाई पड़ रहल बा।\nकाल्डेरा (अंगरेजी: caldera) एक ठो थलरूप बाटे जवन ज्वालामुखी शंकु के मुहाना पर मौजूद ज्वालामुखी क्रेटर के धँसक के एक ठो बिसाल गड़हा के रूप ले लिहले से बनेला। ई गड़हा कड़ाही नियर आकृति के होला आ अक्सर इनहन में पानी भर जाला आ तब ओह झील के क्रेटर झील (चाहे काल्डेरा झील) कहल जाला। अमेरिका के ओरेगन राज्य में मौजूद क्रेटर लेक एकठो अइसन सुघर उधाहरण बाटे।\n1 नाँव उत्पत्ती\nनाँव उत्पत्ती[संपादन करीं]\nशब्द कॉल्डेरा (caldera) स्पेनिश भाषा के caldera, आ लैटिन भाषा के caldaria से आइल बतावल जाला जिनहन के मतलब होला "खाना पकावे के बर्तन" ("cooking pot") कुछ अंगरेजी स्रोत सभ में एकर हिज्जे cauldron के इस्तेमाल भी देखे में आवे ला, हालाँकि, बाद के शब्दावली के प्रयोग में cauldron के इस्तेमाल अइसन काल्डेरा खातिर होखे लागल बा जे बहुत कटान से हो के गुजरल होखे आ एकरे तली के चट्टानी परत सभ देख्लाई पड़े लागल होखें। ई टर्म caldera के भूबिज्ञान आ भूआकृति बिज्ञान में आवे के स्रोत जर्मनी के भूगर्भशास्त्री लियोपोल्ड फॉन बुष (Leopold von Buch) के द्वारा बतावल जाला जब ऊ 1815 में कनारी दीपसमूह के भ्रमण कइलें आ आपन बिबरन छपववलें,[note 1] जहाँ ऊ पहिली बेर Las Cañadas के देखलें जे टेनेरीफ (Tenerife) के हिस्सा हवे आ जहाँ माउंट टेइडी (Teide) प्रमुख भूआकृतिक चीज हवे, आ एकरे बाद ऊ ला पाल्मा में काल्डेरा दे टाबूरीइन्ते (Caldera de Taburiente) के देखलें।\n↑ 1.0 1.1 1.2 Cole, J; Milner, D; Spinks, K (February 2005). "Calderas and caldera structures:areview". Earth-Science Reviews. 69 (1–2): 1–26. Bibcode:2005ESRv...69....1C. doi:10.1016/j.earscirev.2004.06.004.\n↑ von Buch, L. (1820). Ueber die Zusammensetzung der basaltischen Inseln und ueber Erhebungs-Cratere. Berlin: University of Lausanne. पहुँचतिथी 28 December 2020.\nक्रेटर झील — काल्डेरा में पानी भरे से बने वाली झील\nक्रेटर लेक — अमेरिका में अइसने एगो क्रेटर झील जेकर इहे नाँवों हवे।\n"https://bh.wikipedia.org/w/index.php?title=काल्डेरा&oldid=709734" से लिहल गइल\nएह पन्ना पर आखिरी बेर संपादन 12 फरवरी 2022 के 06:27 बजे भइल रहल।


जयकान्त सिंह जी के लिखल नेग में फगुआ | जोगीरा\nHome भोजपुरी साहित्य भोजपुरी कथा-कहानी जयकान्त सिंह जी के लिखल नेग में फगुआ\nजयकान्त सिंह जी के लिखल नेग में फगुआ\nपरनाम ! स्वागत बा राउर जोगीरा डॉट कॉम प, रउवा सब के सोझा बा जयकान्त सिंह जी के लिखल नेग में फगुआ, पढ़ीं आ आपन राय जरूर दीं कि रउवा जयकान्त सिंह जी के लिखल इ रचना कइसन लागल आ रउवा सब से निहोरा बा कि शेयर जरूर करी।\nएगो दमाद जी फगुआ में ससुरारी पहुँचलें। ससुरारी के फगुआ, उहाँ के हँसी-ठठा, गलचउर, रंग -रहस, मटकी -मुस्की, ढोल-झाल-करताल पर उठान लेत होरी- फगुआ उनका के बाहर -भीतर से सराबोर कर दिहलस। गोत- बोत दिहलस। उनका किहाँ अइसन फगुआ होत गवात ना रहे।\nऊ अपना रंगरहसी चचेरा सार से पुछलन- हो हमरा किहाँ अइसन फगुआ कइसे गवाई ? ई फगुआ हम अपनो किहाँ ले जाए के चाहSतानी।सार रहे लाल बुझकड़। ऊ बात बुझ गइल। छुटते कहलस- पाहुन, हम जाए के समय इन्तजाम कर देब। रउरा केहू से बताएब जन। करे के एतने होई जे घरे जाके टोला भर का लोग के बिटोर कर लेहब।\nऊ सब लोग ढोल- झाल- करताल लेके कोठरी के बाहर फगुआ गावे खातिर तइयार रही आ रउरा ओह फगुआ के जवना के हम माटी के बरतन में खूब जतन से बान्ह के देहब, लेके कोठरी में बन्द हो जाएब। टोला भर के लोग जब बाहर से कोठरी बन्द कर दी तब रउरा माटी के बरतन में बन्द फगुआ के मुँह खोलेब। फेर भीतर से रउरा जे बोलेब भा गाएब उहे बाहर के लोग ढोल- झाल- करताल पर जोर-जोर से गाई। जबले रउरा चुप ना होखब केहू केवाड़ी ना खोली ना त फगुआ भाग जाई।ई बात सभका के बता देब।\nअगिला दिन पाहुन सार के देहल माटी के बरतन में बन्द फगुआ लेके गाँवे पहुँचले।कुल्ह बेवस्था के बाद ससुरारी से नेग में मिलल फगुआ लेके ऊ कोठरी में बन्द हो गइलें। बाहर सभे उनका फगुआ कढ़ावे के इन्तजार करे लागल ।\nभीतर ऊ फगुआ खातिर बरतन के मुँह खोललें त ओकरा में हाड़ा- बिर्हिनी बन्द रह स।बन्द भइला से बिखिआइलो रह स। ओकरा में से बनबना के निकलत उनका पर टूट पड़लन स। फेर ऊ जोर से चिल्लइलन- “हाड़ा कटलस रे साला खोल ना केंवड़िया।” बाहरो लोग चिल्ला के कढ़ावल-“हाड़ा कटलस रे साला खोल ना केंवड़िया।\n” फेर ऊ तेजी में रेघावत चिल्लइलें- ” साला खोल ना केवड़िया साला खोल ना केवड़िया।” बाहरो लोग ढोल-झाल पर ओतने तेज आ रेघा के गावल शुरु कइलस-” साला खोल ना केवड़िया साला खोल ना केवड़िया।\n” ऊ आउर तेजी में रोआइन राग में रेघावे लगलें-” आरे खोल ना केवड़िया साला खोल ना केवड़िया।” बाहर सभे ओही तरे ढोल-झाल पर दोहरावत जाए।” जइसे-जइसे उनकर आवाज धीमा पड़त गइल बाहरो का लोग के सुर- ताल धीमा होत गइल।\nजब भीतर से फगुआ के गायन बिल्कुल बन्द हो गइल तब लोग कोठरी के केवाड़ी खोलल आ ओकरा में से बनबना के फगुआ बाहर निकले लगलें स। केतना लोग का ससुरारी वाला फगुआ भेंटाइल आ उहाँ का त फगुआ के नशा में बेसुध पड़ल रहीं।\nअगिला लेखमाया शर्मा जी के लिखल भोजपुरी बाल-कहानी गौरइया\n50+ Pawan singh profile, HD Wallpaper, Photos, Images, Pics\nDinesh Lal Yadav Nirahua Dubs for Rihaee


तस्करी – टटका खबर\nदेवरिया, 29 मार्च (वार्ता). देवरिया पुलिस सलेमपुर इलाका में एगो बोलेरो से तस्करी क के बिहार ले जाइल जात 34 पेटी शराब धइलसि. पुलिस प्रवक्ता बतवलें कि सूचना मिलल रहुवे कि एगो बोलेरो से कुछ लोग नाजायज तरीका से शराब लेके बिहार जाए के तइयारी करत बाड़ें. एकरा बाद पुलिस मझौलीराज के हनुमान चौक का


Download Sanjay Sajan 2019 का सबसे सुपरहिट गाना जायेब ना कमाये बाहरा Bhojpuri Hit Songs New - ExtraVid.Org\nSanjay Sajan 2019 का सबसे सुपरहिट गाना जायेब ना कमाये बाहरा Bhojpuri Hit Songs New Video List\nHome › Search › Sanjay Sajan 2019 का सबसे सुपरहिट गाना जायेब ना कमाये बाहरा Bhojpuri Hit Songs New\nDhananjay Bedardi (2019) का सबसे सुपरहिट गाना - आव निचे अब ना साहाता बलमु - Bhojpuri Hit Songs NEW\nRipali Raj (2019) का सबसे सुपरहिट गाना - मोर नया उमर अलबेला - Bhojpuri Hit Songs NEW\nMithilesh (2019) का सबसे सुपरहिट गाना - Kaise Daradiya Sahab Ho - Bhojpuri Hit Songs NEW\nMithilesh (2019) का सबसे सुपरहिट गाना - जीजा जी कही के मुवावतारु साली - Bhojpuri Hit Songs NEW\nअब तक का सुपरहिट होली song#खेसारी बो छिनार#sanjay#sajan\nBy: Expert Music Entertainment Official\nSanam tora yad me Song sed bhojpuri new 2019 Sanjay chauhan\nBy: Sanjay chauhan official\nAnand Kashyap (2019) का सबसे सुपरहिट गाना - लटकाल एगो जंतर डार्लिंग - Bhojpuri Hit Songs NEW\n2019 सबसे सुपरहिट गाना -धरि त रोए पटाके - Raju Rangila का Bhojpuri Hit Songs 2019\nBy: Rekha Films Production\nAnkit Singh (2019) का सबसे सुपरहिट गाना - फोनवे पे सईया नाशल चाहेला - Bhojpuri Hit Songs NEW\nAkshay Kumarr (2019) का सबसे सुपरहिट गाना - सामान मोर टपकता ठोपे ठोप - Bhojpuri Hit Songs NEW\nManoj Kumar (2019) का सबसे सुपरहिट गाना - ढोरी में नथुनी पेन्हले बानी - Bhojpuri Hit Songs NEW\n#Sanjay_Sajan का सबसे हिट होली गीत 2019 - Holi Khele Aa Jaiha - Bhojpuri Holi Songs\nDownload Sanjay Sajan 2019 का सबसे सुपरहिट गाना जायेब ना कमाये बाहरा Bhojpuri Hit Songs New videos. Watch Sanjay Sajan 2019 का सबसे सुपरहिट गाना जायेब ना कमाये बाहरा Bhojpuri Hit Songs New videos. Free download & watch Sanjay Sajan 2019 का सबसे सुपरहिट गाना जायेब ना कमाये बाहरा Bhojpuri Hit Songs New videos online.


छोरा गंगा किनारे वाला – Anjoria\nपिछला दिने माँ केला देवी फिल्म्स के बैनर तर बनत निर्माता धीरेन्द्र चौबे के फिलिम ‘छोरा गंगा किनारे वाला’ के पहिला झलक जारी भइल. एह फिलिम के शूटिंग पूरा हो चुकल बा. राजकुमार आर.पाण्डेय निर्देशित एह फिलिम के मुख्य कलाकार बाड़े प्रदीप पाण्डेय चिंटू आ मेहमान कलाकार बन के आइलपूरा पढ़ीं…\nमाँ केला देवी फिल्म्स के बैनर मे भोजपुरी फिलिम ‘छोरा गंगा किनारे वाला’ के निर्माता धीरेन्द्र चौबे के कहना बा कि उनकर ई फिलिम बाकी भोजपुरी फिलिमन से अलगा हट के बा आ ई भोजपुरी सिनेमा में एगो इतिहास बना के राख दी. हालही में एह फिलिम के शूटिंग मुंबईपूरा पढ़ीं…\n‘छोरा गंगा किनारे वाला’ के शूटिंग पूरा\nमाँ केला देवी फिल्म्स के बैनर तर बनत भोजपुरी फिलिम ‘छोरा गंगा किनारे वाला’ के शूटिंग पूरा हो गइल बा. एह फिलिम के नायक बाड़न प्रदीप पाण्डेय चिंटू, निर्देशक राजकुमार आर.पाण्डेय, आ निर्माता धीरेन्द्र चौबे. रवि किशन मेहमान कलाकार बन के फिलिम में नजर अइहे. पुलिस इंसपेक्टर बनल रवि किशनपूरा पढ़ीं…\nभोजपुरी सिनेमा के डांसिंग क्वीन सीमा सिंह के अब आयटम नंबर का साथही बढ़िया रोलो मिले लागल बा. जइसे कि हालही में निर्देशक राज कुमार पांडे उनका के अपना फिलिम ‘छोरा गंगा किनारे वाला’ में डाकू हसीना के रोल दिहले बाड़न. एह किरदार में सीमा सिंह जबरदस्त एक्शन कइला कापूरा पढ़ीं…\nओह दिन भोजपुरी फिलिम ‘छोरा गंगा किनारे वाला’ के शूटिंग हिन्दुस्थान के मशहूर जगह हरिद्वार में चलत रहुवे आ बारी रहे मन्टुलाल पर फिलिमावल जाए वाला सीन के. जइसहीं मंटू लाल आपन सीन ओके करवलन पूरा यूनिट एक आवाज में बोल उठल, मन्टू लाल ग्रेट ! शूटिंग देखत लोगो तालीपूरा पढ़ीं…\nमाँ केला देवी फिल्म्स के बैनर तर बनत भोजपुरी फिलिम ‘छोरा गंगा किनारे वाला’ के शूटिंग हरिद्वार में शुरू हो गइल बा. मुख्य भूमिका में प्रदीप पाण्डेय चिंटू बाड़न आ निर्देशन राजकुमार आर.पाण्डेय करत बाड़न. निर्माता हउवन धीरेन्द्र चौबे. एह फिलिम में बतौर खलनायक संजय पाण्डेय, रवि पाण्डेय, अउर बृजेशपूरा पढ़ीं…\nमाँ केला देवी फिल्म्स के बैनर में बने जात भोजपुरी फिलिम ‘छोरा गंगा किनारे वाला’ के मुहुर्त पिछला दिने मुंबई के रसियन विला में धूमधाम से करावल गइल. मुहुर्त क्लैप मशहूर गीतकार संगीतकार विनय बिहारी दिहलन. मुहुर्त का मौका प टीम के उत्साह बढ़ावेला रिंकू घोष, विनय आनन्द, मोहिनी घोष,पूरा पढ़ीं…


आपन राग, आपन डफली बजावल छोड़ीं – Anjoria\nआपन राग, आपन डफली बजावल छोड़ीं\nAug 1, 2010 भोजपुरी\nइतिहास गवाह बा जवन भाषा आपन विस्तार करे में सफल रहल बिया ओकर लोहा पूरा दुनिया मनले बा. कवनो देश-दुनिया के कवनो कोना के मिजाज जाने खातिर ओहिजा के स्थानीय भाषा के जानल जरूरी होखेला. कहल गइल बा कि भाषा से संस्कार विकसित होखेला. एह मामला में आपन भाषा भोजपुरियो कवनो भाषा से कम नइखे.\nपिछला 30 अप्रैल के भोजपुरी अध्ययन केंद्र, काशी हिंदू विश्वविद्यालय, वाराणसी के परिसंवाद श्रृंखला के तत्वाधान में भोजपुरी के भविष्य विषय प एगो संगोष्ठी आयोजित कइल गइल रहे. एह विषय प बोलत वरिष्ठ साहित्यकार केदारनाथ सिंह जी कहनी कि, फणीश्वरनाथ रेणु के कहानी पंचलाइट के मंचन जब भोजपुरी में भइल त बहुते लोकप्रिय भइल रहे. हजारी प्रसाद द्विवेदी जी के संस्मरण सुनावत उहां के कहनी कि, एक बार जब पटना में एगो भोजपुरी सम्मेलन में जाए आ भोजपुरी में बोले के नेवता मिलल त पहिले त उहां के झिझकनी, बाकिर बाद में जब उहां के भोजपुरी में बोले के शुरू कइनी त उहां के भोजपुरी बोले में कवनो कठिनाई के सामना ना करे के पड़ल. केदार जी आगे कहनी कि भोजपुरी एगो समृद्ध भाषा बिया. एकरा में कालीदास के मेघदुत आ रवीन्द्रनाथ टैगोर के गीतांजली के जवन अनुवाद भइल बा ऊ मूल किताब के बहुते नियरा बा. उहां के भोजपुरी के ‘विचार के भाषा’ बनावे प जोर देत कहनी कि, भोजपुरी में जादा से जादा गद्य लेखन होखे के चाहीं. एह कार्यक्रम के संचालन करत भोजपुरी केंद्र के समनवयक प्रो. सदानंद शाही जी कहनी कि काशी हिंदू विश्वविद्यालय में एगो जनपदीय आंदोलन चलल रहे. अगर भोजपुरी आगे बढ़ी त हिंदी भी आगे बढ़ी.\nकेदार जी एह संगोष्ठी में भोजपुरी में गद्य लेखन बढ़ावे के जवन सुझाव देले बानी एह बात प नया पीढ़ी के भोजपुरी लेखकन के जरूर ध्यान देवे के चाहीं. काहे कि ई बात सांच बा कि भोजपुरी में गद्य लेखन ओह स्तर प नइखे हो रहल जवना स्तर प होखे के चाहीं. भोजपुरी के लगे जेतना शब्द संपदा बा ओकर उपयोग हमनी के नइखी स क पावत. जेतने लिखाई ओतने भोजपुरी में नया-नया शब्द प्रचलन में आई आ शब्दन से नया-नया अर्थ बोध निकली. एह से बड़ लोगन के देखावल राह प चलत हमहूं आपन भोजपुरिया भाई लोगन से कहे के चाहत बानी, चली चलल जाव भोजपुरी के विचार के भाषा बनावे. एकरा खातिर आपन भाषा आ संस्कार से जुड़ल हर विषय प भोजपुरी में कलम चलावे के दरकार बा. एह सब काम के मंजिल तक पहुंचावे में एगो ईमानदार प्रकाशक के जरूरत बा, जवन भोजपुरी में रचल जा रहल साहित्य के उचित सम्मान देव. एह तरफ खासतौर से बिहार आ यूपी सरकार के ध्यान देवे के चाहीं.\nएह बीच एगो चिंता वाला खबर ई बा कि भोजपुरी में कलम चलावे वाला एगो बड़ भाई मिर्जा खोंच एह घरी बीमार चल रहल बाड़न. भोजपुरी जिनगी के संपादक, भाई संतोष पटेल से हमरा मालुम चलल कि व्यंग से सब केहू के चीत क देवे वाला बड़ भाई मिर्जा खोंच आज खुद खटिया पकड़ लेले बाड़न अउर अपना जिनगी के अंतिम सांस गीन रहल बाड़न. भगवान करस उहां के जल्दी ठीक हो जाईं आ भोजपुरिया कलम उठाईं. संतोष भाई उनका प एगो अंक समर्पित करे चाहत बाड़न. बहुत नीमन विचार बा. एकरा पहिले ऊ अपना नयका अंक भिखारी ठाकुर प निकाल चुकल बाड़न.\nएही बीच बिहार के माटी से एगो खुशखबरियो बा. तथागत अवतार तुलसी आईआईटी पूणे में सबसे कम उमिर के असिस्टेंट प्रोफेसर हो गइल बाड़न. तथागत अवतार तुलसी एतना कम उमिर में अपना ज्ञान के बलबूते बिहार के नाम पूरा दुनिया में रौशन क रहल बाड़न. धन्य बा उनकर माई-बाप आ ऊ माटी जहवां उनकर जनम भइल.\nदिल्ली में भइल अंतरराष्ट्रीय हिंदी उत्सव में भाग लेत स्व.कमलेश्वर जी कहले रहनी कि अगर चार गो हिंदी के विद्वान के एगो बात प सहमत होखे के कह दीहल जाव त ऊ कबो सहमत ना होइहें. इहे कारण बा कि हिंदी के विकास नइखे होत. ठीक इहे हाल आजु भोजपुरीओ में लउकत बा. एह से भोजपुरी प्रेमी लोग से कहत बानी कि अपना में एक दोसरा से अझुराइल छोड़ के, आपन डफली आपन राग बजावल छोड़ के, एह बात पर ध्यान दीं सभे कि भोजपुरी कइसे आगे बढ़ो.\nआशुतोष जी के पिछलका आलेख\nभोजपुरी के मानकीकरण के सवाल प…\n6 thought on “आपन राग, आपन डफली बजावल छोड़ीं”\nRudra pratap mishra says:\nHamar saadar pranam swikar kari aur jankari dihla khati dhanyabad bhi.baat ta raur bahut nik lagal.baki humni ke apan niji system na hokhla ke wajah se internet cafe me simit samay khatin jaye k padela.aur cafe master ka taraf se ye tarah ke kauno anumati na milela.ta bas ohi se apna dur des ke logan ke hal chal jaldi jaldi le ke aur apan tadap likh dihal jala.anubhav aa abhyas ke aabhav bhi bate hamra me.par kosis kareb ta safalta milbe kari\nरूद्र भाई रउआ एकदम सही बात कह रहल बानी. आज भोजपुरी में नया साहित्य के जरूरत बा. अउर तबे लिखाई जब हमनी जइसन युवा लोग एह दिशा में आगे कदम बढ़इहें.\nAshutosh bhaiya pranam!bilkul bimari ki sahi nabz pakdi hai apne.ab samaj ke asadharan vikas ko dekte hue aur apni mitti ki maryada ka palan karte hue naye vicharo ko lipibadh kiya jay.agra bhojpuri sammelan me manoj bhaiya ne bhi is nayi baat par sabse jyada jor diya tha aur kaha tha”ab tak hum aap logan ke bahut kuch dihle bani par aj ap log se kuch mangat bani “naya sahita”.ap apan naya krantikari rachna humni ke di taki humni ke bhojpuri ke vishva prasidh banavla ke sapna sakar ho sake”.rahi baat samajik sanskar ki to vo itni heen aur beparda ban gayi hai ki uske liye asamanya purusharth ki jarurat hai par wah asambhav nahi hai.yaad rahe nit subh chintan se hi subh aur sundar sahitya ki rachna ho sakti hai.\nरुद्र प्रताप जी,\nका रउरा नइखे लागत कि अगर रउरा देवनागरी में आपन बात लिखले रहतीं त ओकर सवादे कुछ अउर रहित!\nदेवनागरी में लिखल बहुत आसान बा. तख्ती के अपना कम्प्यूटर पर डाउनलोड कर के इंस्टाल कर लीं. फेर आराम से ओह पर रोमन लिपि में हिन्दी भा भोजपुरी लिखे के कोशिश करीं, तुरते जान जायब कि कतना आसान बा देवनागरी के इस्तेमाल. बस एक बार सगरी बटन एक एक कर के दबावत जाईं आ पता कर लीं कहवाँ का बा.\nगनेश जी बहुत-बहुत धन्यवाद…\nएह से भोजपुरी प्रेमी लोग से कहत बानी कि अपना में एक दोसरा से अझुराइल छोड़ के, आपन डफली आपन राग बजावल छोड़ के, एह बात पर ध्यान दीं सभे कि भोजपुरी कइसे आगे बढ़ो.\nबहुत निक बात कहनी हां आशुतोष जी, हम राउर बात से सहमत बानी, आज समय आ गइल बा कि सब भोजपुरिया अलग अलग दिशा मे जोर आजमाइस ना कर के एक दिशा मे आ सार्थक दिशा मे कोशिश करो,\nबहुत सुनर आलेख लिखले बानी रौवा, बहुत बहुत धन्यवाद,\nLeaveaReply to Rudra pratap mishra\tCancel reply


अभागन बनली सुहागन : अभियंता सौरभ कुमार | जोगीरा\nHome भोजपुरी साहित्य भोजपुरी कथा-कहानी अभागन बनली सुहागन : अभियंता सौरभ कुमार\nउ दिन सावन के दुसरका सोमार रहे । बरखा पिछला5दिन से बरिश्त रहे । आ अईसन पानी पड़त रहे की आज ना बरिशेम ता कबो ना बरिशेम । तले जोरदार बिजुली चमकल आ हमरा मुह से ई बात निकल गईल अ ऐ ए !!! आजी हाउ देखा अभागो चाची पूजा करे जा तारी । हम जंगला से झांक के कहनी ! तबले माई के ऐ गो जोरदार चटकन कान के नीचे पड़ गईल । माई डाटे लगली इहे पढ़े ला स्कूल में मास्टर साहेब इ हे सिखावेनी की अपना से बड़ के कुछो कह दा ।\nतब ले आजी आ के हमरा के चुप करावे लागली आ माई के डाटे लागली । इ लइका के कॉवन दोष बा जवन सुनले बा उ कह देहल आजी माई से कहली । हम आजी के साथे ओसारा में चल गइनी आ गोइठा प के पकावाल लिटी खात खात आजी से पूछनी ए आजी ओ चाची के लोग अभागो चाची काहे कहेला।\nहमरा बड़ी जींद काइल के बाद आजी मान गइली आ बतावल शुरू कइली …..\nई राजमोहन के मेहरारू हाई आ इनकर नाम राजलक्ष्मी हा । 20 बारिष पाहिले बड़ी धूम-धाम राजमोहन बियाह कई ले इनकरा के ले के आइले। इनकर शुघराई के4कोस ले शोर भागैल रहे। बड़ी सुन्दर बहुरिया रहली । सुन्दर ता अभियो बाड़ी हम बीचे में टोक देहनी आजी हँसे लागली ।।। अभागो लोग काहे कहेला बतावा ना आजी अच्छा बतावत बानी तानी सास लेबे दा आजी कहली ।\nबियाह के आइला के बाद ई आपन शुघराई के साथ साथ मेल जोल आ पूजा पाठ से सबकरा के मोह लेहली । समय बीते लागल आ इन कर नाम काम वेव्हार के चर्चा हर उ घर में होखे लागल जवना घर में बियाह होखे भा होखे वाला रहे । इनकरा आइला के बाद उ घर आँगन में बुझाओ की ख़ुशी ओ घर दुवार के गुलाम हो गईली बिया।\nराजमोहन के सरकारी नोकरी लाग गईल । आ इनकरा देह से एगो लइको हो गईल जेकरा साथै तू खेलत रहला लईकाई में । हा आजी हमरा मन पड़ गईल उ मोहन नाम रहे उनकर ।।\nकुछ साल बाद राजमोहन के तबादला कवनो शहर में हो गईल । कुछ साल ले सब ठीक रहे फेर राजमोहन कवनो औरत के चक्कर में पड़ी के आपन घर दुवार से धीरे धीरे नाता तुड़े लागले । आ इनकार ऊपर बीपत के पहाड़ पड़े लागल ।\nराजमोहन के लाख संझौलो पर उ बात ना मानस आ इनकरा के छोड़ दिहले । जबले राज मोहन के बाबू जी जियले तबले नून रोटी के इंतजाम कर देस उ । बाकिर कुछ बारिष के बाद उहो गुजर गइले । आ ई बेसहारा हो गईल। लोक लाज छोड़ के ई चूल्हा चूउका करे लगली । शिव जी के मंदिर के सफाई के काम करे लगली । बड़ी कठिन से गोदी में लाईका के आ आपन पेट में नून रोटी इंतज़ाम कर पावस।\nआ ओने राजमोहन दूध मलाई खास उ मेमिन के साथै । कुछ बारिस बितला के बाद केहु कहल की राज मोहन के घर में चोरी हो गईल। आ उ मेमिन उनकर सब रुपिया पैसा ज़मीन जब हड़प के भाग गईल । ई सदमा राजमोहन से बर्दाश ना भईल आ उ धीरे धीरे पागला गइले । गांव के लोग खोजे गईल बाकिर ना मिलले।\nआ इनकार रो रो के पगली के हाल हो गईल ईनकर अब शिव जी सहारा रहनी । उह्वे के सेवा कारस आ दू चार रूपया के हुँ चढ़ावे ओ ही से गुजरा करस ।।\nफेर आजी का भईल हम पूछनी अब जा माई लागे ई आजी कहली ।। ना ना आजी बतावा ठीक बा सुना जब तहार (आजा) दादाजी फउज से रिटायर हो के आइनी ता सावन में गाँव के लोग के आपन गाड़ी से देवघर बाबा भोले नाथ के नगरी में जल चढ़ावे ले गइनी । साथै ई खायेक बनावे खतिर ई हो गईल रहे।\nआ उह्वे बाबा के नगरी में राजमोहन मील गइले गाँव के लोग चिन्ह के धर पकड़ के ले के आईल। आ ई चंदा मांग के चूल्हा चौका करी के राजमोहन में बेमारी के ईलाज करावे लागल । बेजारी आपन सुहाग के निशानी मंगल सूत्र ले बेच देहलस दवाई बीरो के पैसा खातीर। धीरे धीरे राजमोहन ठीक हो गइले। आ ताहार दादाजी के दाऊड धुप से फेर से उनकर नोकरी लाग गईल।\nआ ई फेर से सुहागान जाइसन रहे लगली। आ शिव जी इनकरा इनकरा जिनगी में फेर से ख़ुशी दे देहनी ।तब से इ सरला सावन भरला भादो शिव जी के पूजे लागली । राजमोहन के लाखों कहला पर गाँव के शिव जी सेवा पूजा के छोड़ के ना गईली शहर । तब से लोग इनकरा के कहे लागल अभागन बनली सुहागन।\nहर हर महादेव जय जय शिव शंकर बोल बम ।\nपिछला लेखविद्या शंकर विद्यार्थी जी के दू गो रचना\nअगिला लेखदीआ-बाती : कक्षा6खातिर भोजपुरी पाठ्य-पुस्तक


टटका खबर (बुध, 16 सितंबर 2015) – टटका खबर\nटटका खबर (बुध, 16 सितंबर 2015)\nकेन्‍द्र सरकार का तरफ से आजु कैबिनेट फैसला कइलसि कि गँवई इलाकन के बदलाव ले आ के ओहिजा के आर्थिक-सामाजिक रूप से विकसित कइल जाव. एह काम ला बनावल श्‍यामा प्रसाद मुखर्जी ग्रामीण शहरी मिशन नाम के योजना ला पांच हजार करोड़ रुपिया से अधिका के मंजूरी दीहल गइल बा. एह बात के जानकारी संचार आ सूचना प्रौद्योगिकी मंत्री रवि शंकर प्रसाद दिहलन. स्मार्ट शहरने का तरह ई स्मार्ट गाँव बनावे के योजना हवे.\nउत्‍तर प्रदेश में लखनऊ के एगो अदालत बुध का दिने आदेश दिहलसि कि महानिरीक्षक रैंक के निलंबित अधिकारी अमिताभ ठाकुर के फोन पर धमकावे के आरोप में समाजवादी प्रमुख मुलायम सिंह यादव पर केस दर्ज कइल जाव आ पुलिस मामिला दर्ज क के एकर जाँच करे. जान जाईं जे निलबित अधिकारी अमिताभ ठाकुर के जब पुलिस से राहत ना मिलल तब ऊ अदालत के दरवाजा खटखटइलें.\nकांग्रेस अध्‍यक्षा सोनिया गांधी के दामाद रॉबर्ट वाड्रा के अब देश के बाकी नागरिकने का तरह हवाई अड्डा पर तलाशी लीहल जाई आ उनकर नाम एह तरह के सूची से हटा दीहल गइल बा. फैसला नागर विमानन मंत्रालय के हवे. एने कई महीना से राबर्ट वाड्रा एही खातिर निहोरा करत रहलन कि उनकरो तलाशी कवनो आमे आदमी का तरह लीहल जाव.\nबिहार विधानसभा चुनाव खातिर बनल जदयू राजद आ काग्रेस के महागठबन्हन बुध का दिने चुनाव आयोग का सोझा गोहार लगवले रहले कि पीएम मोदी के मन की बात कार्यक्रम पर रोक लगा दीहल जाव. बाकिर चुनाव आयोग एह तरह के कवनो आदेश देबे से इन्कार क दिहलसि.\nबिहार में बँवारा गठबन्हन का तरफ से 81 गो उम्‍मीदवारन के नाम के एलान बुध का दिने क दीहल गइल. बँवारा गोल सगरी सीट से चुनाव लड़े के एलान कइले बाड़े.\nदुनिया के बाजारन में आइल तेजी देखत भारतो के शेयर बाजार में बुध का दिने तेजी दर्ज भइल. सेंसेक्स में 258 अंक के आ निफ्टी में 70 अंक के बढ़ोतरी भइल. हालांकि रुपिया डालर का मुकाबले दस पइस कम हो गइल.\nदेश के नदियन के जोड़े के काम में आंध्र प्रदेश के मुख्‍यमंत्री एन. चन्‍द्रबाबू नायडू बुध का दिने नदी जोड़ परियोजना के तहत गोदावरी आ कृष्‍णा नदियन के आपस में जोड़े के औपचारिक शुरूआत करा दिहलें.\nदिल्‍ली के स्‍वास्‍थ्‍य मंत्री सत्‍येन्‍द्र जैन कहले बाड़न कि कवनो निजी अस्पताल डेंगू के जाँच खातिर 600 रुपिया से अधिका ना ले पइहें. कहलन कि कवनो अस्पताल डेंगू मरीज के भरती करे से मना ना कर सकीहें.\nआगरा के ताजमहल में शूटिंग करावे खातिर अब पहिले से बीस गुना फीस देबे के पड़ी. एक दिन के शूटिंग खातिर अब एक लाख रुपिया बतौर फीस देबे के पड़ी. बढ़ल फीस पहली नवम्बर से लीहल जाई.\nबिहार विधानसभा चुनाव में कांग्रेस के कोटा वाली सीट पर नाम के एलान राहुल गाँधी के चुनाव अभियान शुरु भइला का बाद करे के फैसला कइले बिया कांग्रेस.\nबिहार विधानसभा चुनाव के पहिला चरण के 49 सीट पर चुनाव करावे के अधिसूचना आजु जारी हो गइल. एहिजा 12 अक्टूबर का दिने चुनाव करावल जाई.\nलोजपा के सांसद रामा किशोर सिंह उर्फ रामा सिंह बुध का दिने लोजपा के तमाम पद से इस्तीफा दे दिहलन. भाजपा के कुछ विघायकन के टिकट काट दीहल गइल बा त ऊ लोग बुध का दिने नीतीश कुमार का दरबार में माथा टेके चहुँप गइल लोग.\nबकरीद पच्चीस सितम्बर के मनावल जाए के एलान बकरीद के चांद देख के पटना फुलवारी शरीफ के इमारत-ए-शरिया का तरफ से कर दीहल गइल बा.\nगाजीपुर जिला के सैदपुर इलाका में दारूनपुर का नियरा एगो बस पलट गइल आ तीन जने के मौत ठाँवे पर हो गइल.\nबुध का दिने बिआहल मेहरारू लोग तीज व्रत कइल. एह दिने लोग भगवान शिव के आराधना करेला आ उनकर पूजा अर्जना करेला. दिन भर उपासे रहेला लोग आ अगिला दिने आपन ब्रत तुड़ेला लोग.


डीरेका में बनल पहिला पहिला डूएल कैब के लोकार्पण कइलन रेलमंत्री – टटका खबर\nडीरेका में बनल पहिला पहिला डूएल कैब के लोकार्पण कइलन रेलमंत्री\nवाराणसी 06 नवम्बर (वार्ता) रेलमंत्री मल्लिकार्जुन खरगे आजु वाराणसी के डीजल रेल कारखाना में बनल 4500 अश्व शक्ति वाला डुएल कैब मालवाहक डीजल रेल इंजन डब्ल्यूडीजी4डी के विधिवत पूजा का बाद हरियर झण्डा देखा के लोकार्पित कइले.\nएह मौका प डीरेका के काम से खुशी जतावत रेल मंत्री कहलन कि डीरेका खाली रेल इंजन का मामिला में नया उपलब्धि नइखे हासिल कइले बलुक क्षेत्रीय रेलन के जरूरत मुताबिक प्रौद्योगिकी उन्नयन आ नया डिजाइन के इंजन बनावहू में लागल बा.\nरेलमंत्री कहलन कि ई पहिलका डूएल कैब मालवाहक डीजल रेल इंजन बनाके डीरेका आपन लगन साबित कइले बा. बतवलन कि ई इंजन पूरा तरह से डीरेका आ आरडीएल के स्वदेशी प्रयास से बनल बा.\nTags: डीरेका, वाराणसी\nवाराणसी डीरेका मे सबले मजगर रेल इंजन तइयार भइल


प्रवेश लाल बनले ‘हीरो’ – Anjoria\nदक्खिन भारत के चर्चित निर्माता निर्देशक आ भोजपुरी परदा पर कईसे कहीं तोहरा से प्यार हो गईल, शिवा, आखिरी रास्ता आ निरहुआ मेल जइसन सुपरहिट फिलिम देबे वाला सुब्बाराव गोसांगी अपना नयकी फिलिम ‘‘हीरो’’ में सिनेमा भोजपुरी के नौजवान सितारा प्रवेशलाल यादव के ‘‘हीरो’’ बनवले बाड़न. एहमें प्रवेश के एकदम नया लुक नजर आई. रील लाईफ के हीरो प्रवेश एह फिल्म में बड़का परदा पर हीरो वाला कारनामा करीहें आ पहिला बेर ओतना खतरनाक एक्शन स्टंटस भोजपुरी में देखे के मिली.\nनिरहुआ इंटरटेनमेंट प्रा. लि. प्रस्तुति आ श्री साई प्रोडक्शन के बैनर तले बनत ‘हीरो’ में प्रवेश लाल यादव, शुभी शर्मा, अवधेश मिश्रा, प्रकाश जैस, जे. नीलम, गोपाल राय, अयाज खान, सीमा सिंह आ सत्य प्रकाश के खास भूमिका बा.\nगीतकार प्यारेलाल यादव, श्याम देहाती, अउर बिपिन बहार आ संगीतकार राजेश रजनीश हउवें. पिछला दिने दक्खिन के अनेके मनोरम जगहन पर एह फिलिम के शूटिंग पूरा कर लिहल गइल बा आ अब पोस्ट प्रोडक्शन के काम चलत बा.\nबड़का बैनर्स खोजे लगलन खेसारीलाल के


भोजपुरी गीत-संगीत के अंजोरिया-अन्हरिया, अश्लील-सलिल के बहस, के दोषी अवुरी के महान\nआज के दौर में भोजपुरी के चर्चित गायक के रूप में अरविंद अकेला 'कल्लू जी', खेसारी लाल यादव, कल्पना पटवारी, दिनेश लाल यादव 'निरहुआ' अवुरी पवन सिंह के नाम लिहल जाता।\nभोजपुरी गीत-संगीत आ सिनेमा प अश्लीलता के लागत आरोप के बीच खेसारी लाल यादव अपना एगो बयान से भारी बवाल खाड़ा क देले। अश्लील गाना गावे के आरोप प खेसारी कहले, "जदी पवन सिंह, खेसारी लाल यादव अवुरी दिनेश लाल यादव 'निरहुआ' के हटा दिहल जाए त भोजपुरी में का बाचता?"\nभाई जी, मुर्गा नाहियों बोले त बिहान हो जाला, ए बात के काहें भूला गईनी? हालांकि अश्लील का ह, ए सवाल के जवाब मुश्किल बा। लेकिन जब बहुत लोग कवनो चीज़ के अश्लील कहस त मान लिहल जाला कि उ अश्लील बाटे।\nभोजपुरी के दर्जन भर गायक, गीतकार अश्लीलता के खिलाफ लड़ाई शुरू करे के घोषणा क चुकल बाड़े। कुछ जागरूक लोग भी ए लड़ाई के मैदान में हाथ-पैर आजमावतारे। लेकिन, लड़ाई त दूर के बात कतहू सुगबुगाहट तक नईखे होखत।\nखैर, मुद्दा बा अश्लीलता। एकर शुरुआत कब भईल, केकरा से भईल अवुरी काहें भईल के जवाब मत खोजी, ना त जेकरे नाम लेब ओकरे संगे इ शब्द सट के रह जाई। जवन गीत आज आपके सलिल लागत होखे, हो सकता कि उ अपना समय के हिसाब से अश्लील होखे!\nएगो गीत हमरा बहुत निक लागेला, गायक के नाम आप लोग खुद खोज लेब। आज से करीब 20 साल पहिले के गावल ए गीत के बोल बा 'दियवा बूता दी हमरा लाज लागता ए पिया …'। ए गीत में पाता ना दिया जरला प कवना चीज़ से लाज लागत रहे, सोचे के विषय बा। असही, आज के एगो गीत बा 'दिया बूता के पिया जाने का-का किया…'। सोचत रही कि कवन गीत अश्लील बा, कवन गीत सलिल बा।\nअश्लील अवुरी सलिल में सिर्फ भाव-भंगिमा के फर्क होखेला। गावे के तरीका शब्द के भाव बदल देवेला। जदी गावे के तरीका से शब्द के भाव बदलता, त आज के गायक निमनका भाव के काहें नईखन सिखत?\nकारण बा, भोजपुरी गीत-संगीत के बाज़ार। बाज़ार में सभ केहु अपना दोकान के स्थापित कईल चाहता। केहु5प्रतिशत के डिस्काउंट देता, त केहु 50 प्रतिशत के। ग्राहक समान के क्वालिटी नईखे देखत, डिस्काउंट प ज़ोर देता। लेकिन, गायक कवना चीज़ के डिस्काउंट देता? गायक कला के डिस्काउंट देता, शब्द के डिस्काउंट देता आ चमक-धमक वाला चीज़ परोसता।\nभोजपुरी गायकी के शुरुआत मंदिर, मठिया में हरिकीर्तन गावे से होखत रहे, जवन कि आगे चल के रामायण, महाभारत अवुरी ऐतिहासिक-पौराणिक घटना तक पहुंचत रहे। भोजपुरी के पुरनका गायक मरे तक इहे गावत रहले। पईसा के बहुत महत्व ना रहे, ज्ञान अवुरी कला के सम्मान होखत रहे। एही चलते ओ लोग के 'व्यास' कहल जात रहे। व्यास शब्द वेद व्यास से आवेला, जवन कि महाभारत के रचईता रहले।\nभिखारी ठाकुर के गावल एगो गीत याद परेला, 'आरा हिले, बलिया हिले, छपरा हिलेला... '। ए गीत के एगो पौराणिक घटना के संदर्भ में गावल रहे। हालांकि अधिकांश लोग खाती इ सौंदर्य रस के गीत बाटे।\nहमनी के पुरनिया पौराणिक अवुरी धार्मिक घटना के बतावे खाती लयदारी नाम के एगो गीत के प्रकार के जन्म देले रहले। लयदारी असल में 'चटक' शब्द में घटना के बयान करे के तरीका रहे। भिखारी ठाकुर के गीत एही श्रेणी में रहे।\nधीरे-धीरे समय बदलत गइल अवुरी कैसेट के जमाना आ गइल। कैसेट के दौर में प्रसंग प लयदारी हावी हो गइल अवुरी अब बिना मतलब, बिना ओर-छोर, ज़बरदस्ती के लयदारी ठुंसाए लागल। ए दौर के एगो चर्चित गीत रहे 'खाई भतरा के कमाई त लजाई काहें…'। शिव विवाह के प्रसंग में बिना कारण ए गीत के ठूंसल रहे।\nअसही एगो अवुरी गीत आइल रहे, 'पूरा ना करीहे दूध जरूरत पानी के, पानी से ना बूझी आग जवानी के …'। वीर रस से सराबोर महाभारत के एगो प्रसंग में ए गीत के ठूंसल रहे।\nकैसेट के दौर से पहिले सुगम संगीत, जेकरा के हमनी के लोकगीत कहेनी, ओकर दौर शुरू भईल। अधिकांश लोग एकरा के पूर्वी के नाम से जानेले। पूर्वी में खासियत रहे कि एकर समूचा गीत पूरब, खास तौर प कलकाता कमाए गइल पति के याद में, ओकरा के भेजल संदेश में, ओकरा आवे के आस में रचल रहे।\nमतलब दौर बदल चुकल रहे। मंदिर, मठिया अवुरी खरिहानी से निकल के भोजपुरी संगीत अब स्टेज के चीज़ बन गइल रहे। लय अवुरी ताल के महत्व बढ़ गईल रहे। रामायण, महाभारत अवुरी पुराण के रटे के जरूरत ना रहे। एही दौर में नाच बदलत रहे। काल्ह तक कोठा अवुरी कुछ लोग तक पहुँच राखेवाली कला अब सार्वजनिक हो चुकल रहे।\nइ उ दौर रहे जब भोजपुरी गीत-संगीत में पुरुष कलाकार के मुक़ाबला महिला कलाकार से शुरू भईल। बाज़ार बसत रहे, दोकान छनात रहे अवुरी दोकानदार एकरा दूसरा से आगे निकले के कोशिश करत रहले। लेकिन कॉम्पटिशन सुस्त चाल से आगे बढ़त रहे। अब 'व्यास' के संगे-संगे 'रानी' के भरमार रहे।\nएही बीच कैसेट आ गइल। भोजपुरी के गायक के बियाह शादी के अलावे कमाए के मौका मिल गइल। कमाई खाती सबसे जादे जरूरी रहे - कैसेट के बिक्री। जेकर कैसेट ढ़ेर बेचाई, ओ गायक के कंपनी ढ़ेर पईसा दिही। शुरू भईल 'चटक' गीत गावे के दौर।\nलेकिन सभ केहु के 'चटक' खाना बनावे ना आवे, अधिकांश लोग 'चटक' बनावे के फेरा में तरकारी के नाश क देवेला, काहेंकी खाली मसाला ठूंसला से तरकारी चटक बन जाईत त सब केहु बड़का रसोईया हो जाई। इहे हाल हमनी के भोजपुरी गीत-संगीत संगे भईल। गायक-गीतकार एतना मसाला ठूँसे लगले कि धीरे-धीरे खाना बेस्वाद हो गइल।\nएहिजे हमनियों से गलती भईल। हमनी के हाथी कान पूड़ी छोड़ के पोलाव प लोभा गईनी। पांत में बईठल भूला गईनी आ अपने से निकाल-निकाल के जवन-जवन निक लागल खा गइनी। तनिकों ध्यान ना देनी कि बाद में जे आई, से का खाई?\nआज के दौर कैसेट अवुरी स्टेज से आगे बढ़ के फिल्मी पर्दा तक पहुँच गइल बा। हरेक गायक के सपना फिल्मी पर्दा तक पहुंचे के रहता। ए रोग से केहु नईखे बाचल, हो सकता आप अपना प्रिय गायक के ए रहन के ना देखले होई, लेकिन उहो नईखन बाचल।\nअयीसना में केहु एक चाहे चार आदमी के अश्लीलता खाती दोषी बतावल उचित नईखे। जरूरत बा कि अभियो सहेजल जाए, संवारल जाए। सजावे-संवारे खाती छूए के परेला, भीरी जाए के परेला। पुल बनावे खाती नदी में उतरे के परेला, किनारा बईठला से दरियाव के गहराई ना पाता चले।\nFirst Update: 29 June, 2018 05:31 PM


Allopathy and Ayurveda controversy - Ayurvedacharya used to do surgery till the 18th century Bhojpuri: 18वीं सदी तक देसी चिकित्सा जानत रहे सर्जरी, जानीं पूरा डिटेल\nBhojpuri: 18वीं सदी तक देसी चिकित्सा जानत रहे सर्जरी, जानीं पूरा डिटेल\nआयुर्वेद याने खरबिरउआ आ एलोपैथ माने अंगरेजी के बीच विवाद काहें भइल, एह बारे में सभे जानि गइल बा. मीडिया के बहुमुखी उभार के दौर में सायदे केहू बा, जे एह बारे में नइखे जानत. त ओह बात के दोहरवला के इहवां कवनो माने नइखे.\nLast Updated: June 3, 2021, 1:41 PM IST\nकोरोना से अभी देस जूझिए रहल बा कि इहवां एगो विवाद खड़ा हो गइल बा. आयुर्वेद बनाम एलोपैथ के विवाद आताना गहरा गइल बा कि एक तरफ देस के अंगरेजी डॉक्टर लोग काला पट्टी बान्हिं के विरोध कर ता त दूसरका ओरि देसी परंपरा आ लोक में भरोसा करे वाला लोग आयुर्वेद के खारिज कइला के खिलाफ उठिके खड़ा हो गइल बा.\nएह विवाद में एगो खास तर्क लउकता. खरबिरउवा के भारी से भारी समर्थक भी दूगो बाति बिना कवनो हील-हुज्जत के मानि लेता. पहिलका ई कि आयुर्वेद में शल्य यानी सर्जरी के विधान ना रहे आ तात्कालिक राहत दियावे में अंगरेजी दवाई आ चिकित्सा पद्धति के कवनो तोड़ नइखे.\nबाकिर ईहो अर्धे सत्य बा.\nभारत विद्या के आधुनिक दौर में एगो बड़का अध्यवसायी भइल बाड़े. संजोग देखीं कि अगिला साल उनुकर जन्मशती ह. कवनो बुझउअल ना बुझावत सीधे-सीधे जानि लीं कि उहां के नांव रहे धर्मपाल.\nगांधीवादी धर्मपाल जी के भारतीय संस्कृति आ परंपरा में गहरा दिलचस्पी रहे. उहां के लंदन जाइके अंग्रेजन के दस्तावेजन के गहराई से पढ़ाई कइले रहलीं. ओह पढ़ाई के बाद उहां के कई को बेहद अहम किताब लिखले बानीं. ओही में एगो किताब बिया, ‘भारत का स्वधर्म’. एह किताबि के पहिलका संस्करण 1994 में छपल रहे.\nतीन अध्याय वाली एह किताब के दोसरका अध्याय के शीर्षक बा , ‘यूरोप से टकराव के पूर्व’.\nई किताबि में दिहल तथ्य एह मान्यता के सहजे खारिज करतारे कि भारतीय चिकित्सा व्यवस्था में सर्जरी ना रहे. आउर त आउर, इहवां महामारी टाइप वाली बेमारिन के टीका लगावे के देसी सिस्टम भी विकसित रहे.\nअपना किताबि ‘भारत के स्वधर्म’ में धर्मपाल जी अंग्रेजन के दस्तावेज के हवाला से लिखले बाड़े कि बीसवीं सदी में भारत में महामारी के जवन चेचक वजहि रहे, जवना का खात्मा 1977 के आसपास जाके भइल, ओह चेचक के रोकथाम खातिर भारत में टीका लगावे के देसी पद्धति ईहां रहे. 1720 के दस्तावेजन के मोताबिक ई बात साबित होता.\nधर्मपाल जी जवन लिखले बानीं, भोजपुरी में ओकर अनुवाद अक्षरश: प्रस्तुत बा. उहां के मोताबिक, “चरक आ सुश्रुत के एह देस में 18वीं सदी में भी आयुर्वेद के पर्याप्त प्रभाव रहे. चेचक के टीका लगावे के देसी प्रथा भारत के कई हिस्सन में चलन में रहे. जबकि इंगलैंड में चेचक के टीका 1720 ईस्वी के बाद आइल. शल्य चिकित्सा में भी भारत के गंवई वैद्य लोग 18वीं सदी तक एतना उन्नत रहलन कि इंगलैंड के स्थिति के उनुका लोगन से तुलने ना हो सकत रहे.”\nअब सवाल ई बा कि आखिर जब भारत में आताना कौशल रहे त ओकर लोप कइसे हो गइल?\nएकरो जवाब धर्मपाल जी देले बानीं. उहां के लिखले बानीं, “जवना तरी अंगरेज लोग सोच-समझि के देसी कपड़ा कारोबार आउर कारीगरी के खतम कइले, ओही तरी टीका लगावे आ देसी इलाज के तरीका के भी खतम कइले.”\nधर्मपाल जी के अनुसार, “1802 ई. के करीब बंगाल प्रेसिडेंसी में देसी तरीका से टीका लगावला पर पाबंदी लगा दिहल गइल. एह वजहि से जबरदस्त महामारी फइलल. भारत में पुरान समय से रोग के रोके वाला गंभीर और व्यापक उपाय रहे. बाकिर अंगरेज ओके जानि-बूझि के दबवलसि आ आपन विकसित कइल तकनीक के पक्ष में हवा बनावे खातिर देसी तरीका पर पाबंदी लगा दिहलसि.”\nधर्मपाल जी लिखले बानीं कि अंगरेज आपन तकनीक के प्रचार खातिर भारतीय टीका पद्धति पर रोक त लगा दिहलसि, बाकिर ऊ भारत में सभखा खातिर टीका मुहैया ना करा पवलसि. एह वजह से उन्नीसवीं सदी आ बीसवीं सदी के पूर्वार्ध में भारत में चेचक के महामारी कई बेरि फइलल आ ओह में बहुते लोगन के जान गंवावे के परल.\nधर्मपाल जी सबूत आ ब्रिटिश अभिलेखागार में रखल दस्तावेजन के आधार पर एह सोच के भी खारिज कइले बाड़े कि आयुर्वेद में सर्जरी ना रहे. उ लिखले बाड़े कि अंगरेजन के जब ताकत बढ़ि गइल त 1795 से 1815 के बीच ऊ भारतीय सल्य चिकित्सा पद्धति के अवैज्ञानिक बतावे खातिर बार-बार परचार कइलेस आ ओकरा खारिज करत रहले स. जबकि उहनियें किहां राखल दस्तावेजन में लिखल बा कि अठारहवीं सदी तक भारतीय वैद्य लोगन के सल्य चिकित्सा ज्ञान आ ओकर इलाज में चलन खूब रहे.\nबाकिर बार-बार के प्रचार से देसीयो लोग माने लागल कि ई खराब बा, आ अंगरेजन के इलाज आ सल्य चिकित्सा ठीक बा. जइसे-जइसे अंगरेजी शिक्षा बढ़त चलि गइल, ओइसे-ओइसे एह सोच के विस्तार होत चलि गइल.\nबनारस के हिंदू विश्वविद्यालय में आयुर्वेद के पढ़ाई त पहिले से होत रहे, एमबीबीएस यानी एलोपैथी के पढ़ाई बाद में सुरू भइल. आयुर्वेदाचार्य रंजीत शर्मा जी के कहनाम बा कि बीएचयू के एमबीबीएस के पहिलका बैच के विद्यार्थीयन के सल्य चिकित्सा बीएचयू के आयुर्वेद विभाग के वैद्य लोग सिखवले रहले.\nओइसे पश्चिमी मेडिकलो साइंस मानेला कि दुनिया के सबसे पुरान सर्जन सुश्रुत ऋषि रहले. इहे वजहि बा कि ऑस्ट्रेलिया के मेलबर्न विश्व विद्यालय के मेडिकल कॉलेज के मुख्य दुआर पर वैद्यराज सुश्रुत के मूर्ति लगावल गइल बा.\nई सभ जानकारी आ उदाहरण से साफ बा कि आयुर्वेदो एह सभ जानकारी आ निपुणता से लैस रहे. बाकिर हमनीं के ओह सभ के भुला गइल बानीं जा. (लेखक उमेश चतुर्वेदी वरिष्ठ पत्रकार हैं. यह उनके निजी विचार हैं.)\nBhojpuri: फेल बा हवाई जहाज के सवारी, सभसे अगाड़ी हमार बैलगाड़ी...\nBhojpuri: पुरनिया लोग कहले बा- कम खाईं, गम खाईं... पढ़ीं काहें...


झगड़हवा जमीन पर नयका फैसला – Anjoria\nMay 17, 2011 मजहबी फसाद, रामजन्मभूमि, सुप्रीम कोर्ट\nदेश के राजनीतिक, सामाजिक अउर साम्प्रदायिक रूप में गहिरा ले बाँट देबे वाला मसला, रामजन्मभूमि विवाद, में तब एगि अउर नया मोड़ ओह दिने आ गइल जब सुप्रीम कोर्ट एह विवाद में इलाहाबाद हाई कोर्ट के 30 सितंबर-2010 के फैसले पर रोक लगा दिहलसि आ साथही साथ ओह फैसला पर आपन अचरजो जतवलसि. सुप्रीम कोर्ट अपना फैसला में ई ताकीदो कइलसि कि झगड़हवा जगह से जुड़ल 67.730 एकड़ जमीन पर कवनो तरह के धार्मिक कार्यक्रम ना कइल जा सके.\nएह फैसला से पहिले इलाहाबाद हाई कोर्ट के लखनऊ पीठ ने ई मान लिहले रहुवे कि साल 1428 ईस्वी में रामलला के मंदिर के छत तूड़ के ओकरा ऊपर मस्जिद के छत ढालल गइल रहुवे आ फेर 1992 में ओह मस्जिद के तूड़ दिहल गइल. एहिजा ई बता दिहल जरूरी बा कि राममंदिर विवाद अपना मौजूदा रूप में धार्मिक कम आ राजनीतिक बेसी बा. एह बेर जवन फैसला सुप्रीम कोर्ट दिहले बा ओकर आधार ई बा कि का अदालती फैसला आस्था का आधार पर कइल जा सकेला आ कि ओकरा खातिर वास्तविकता अउर साक्ष्य का संगे संग कानूनी आधारो जरूरी बा.\nअब सवाल उठत बा कि अयोध्या मसला में अब आखिरी फैसला का होखी आ ओह फैसला के हिन्दुस्तान के जनमानस पर का असर पड़ी. एहिजा एगो सावला पर सोचे के जरूरत बा कि एह बारे में उचित का होखे के चाहीं ? हमनी का अपना देश के सामाजिक बुनावट के मजबूत कइल चाहत बानी कि ओकरा के चिंदी चिंदी कइल ? रामजन्मभूमि के मसला देश के हिंदू मानस में राजनीति के सीढी चढ़ के ऊपर चहुँपल बा. राजनीतिक लाभ खातिर जनभावना भड़कावे में एकर इस्तेमाल कइल जात रहल बा. नतीजा ई भइल कि हमनी के देश के “सर्वधर्म समभाव” के सुभावे पर संदेह बने लागल. हर तरह के कोशिश कइल गइल आ जब ई मसला सामाजिक, सांस्कृतिक, आ भा राजनीतिक तौर पर हल ना कइल जा सकल त ई फेर घूम फिर के अदालत के चउखट पर आ गइल बा. हाई कोर्ट कोशिश कइले रहे कि एकर कवनो सर्वमान्य समाधान निकल जाव बाकिर कवनो फरीक एकरा के ना मनले आ अब सुप्रीम कोर्ट का सामने समस्या बा कि यदि ऊ कानून, साक्ष्य आ सबूत का आधार पर फैसला लेत बा त का निहित स्वार्थी राजनीतिक तत्व एकर नाजायज फायदा उठवला से बाज अइहें.\nअतना त तय बा कि सन् 1992 वाला हालात आजु नइखे. समाज वैचारिक तौर पर बहुते आगा बढ़ आइल बा. एकर दू गो ज्वलंत सबूत सामने बा. पहिला कि, जब इलाहाबाद हाई कोर्ट के फैसला सन् 2010 में आइल रहे त सभका अनेसा रहे कि देश में एक बार फेर से मजहबी उन्माद के लहर फइल जाई बाकिर वइसनका कुछ ना भइल आ दोसरा बेर जब जब ओह सोमार के सुप्रीम कोर्ट के फैसला आइल त देश में कतहीं कवनो सामाजिक हलचल ना भइल. एहसे मानल जा सकेला कि धार्मिक मुद्दा पर जनमत एने ओने ना जाई. हालांकि हो सकेला कि कुछ तत्व मजहबी फसाद भड़कावे के कोशिश करें बाकिर ई काम समाज के बुद्धिजीवियन के बा कि ऊ लोग अइसनका तत्वन के कोशिशन के नजरअंदाज कर देबे खातिर देश के मानस के तइयार करसु.\n‘ये जब्र भी देखा है तवारीख की नजरों ने\nलम्हों ने खता की थी सदियों ने सजा पायी.’


फिरू बसन्त चलि आइल – Anjoria\nफरवरी 3, 2017 अशोक द्विवेदी, कविता, भोजपुरी\nओढ़नी पियर, चुनरिया हरियर / फिरु सरेहि अगराइल\nजाये क बेरिया माघ हिलवलस, रितु बसन्त के आइल!\nफुरसत कहाँ कि बिगड़त रिश्ता, प्रेम पियाइ बचा ले\nसब, सबका पर दोस मढ़े अरु मीने-मेख निकाले\nसीखे लूर नया जियला के, उल्टे बा कोहनाइल !!\nक्रूर-समय का अँकवारी में, दमघोंटू संवेदन\nकहाँ हिया के भावुकता के समुझे आज निठुर मन\nअपना हक-हिस्सा खातिर, बा सभे आज छरियाइल !!\nहानि-लाभ का गुणा-गणित में, के देखे सुघराई\nपीढ़ा ऊँच भइल वैभव के, नीक लगे प्रभुताई\nबजट-बसन्ती हरलस मति, मन-सुगना बा मुरछाइल!!\nका बसन्त, का फागुन, सबमें भेदे-भाव समाइल\nराजनीति के भंग इहाँ, हर कुँइयाँ लगे घोराइल\nतबो जगावत लोकरीति के फिरु बसन्त चलि आइल !!\nसखि रे रितु बसन्त के आइल !!


– डा॰ प्रकाश उदय\nभाषा-विज्ञान में जवना के भाषा कहल जाला, तवना में, जवन कहे के होला, जतना आ जइसे, तवन कहा पाइत ततना आ तइसे, त केहू के ‘आने कि’, ‘माने कि’, ‘बूझि जा जे’ भा ‘जानि जाईं जे’ काहे के कहे के परित? काहे के कबो कविता, कबो कहनी, कबो कुछ, कबो कुछ में अपना भाषा के कबो ताने-नवावे, कबो धिरावे-नचावे के परित? काहे के उरेहे परित चित्र, गढ़े परित मूरत, काहे के गोपी लोग के ‘बैननि’ से ‘नैकु’ कहला का बादो ‘अनेकु’ कहे के परित ‘नैननि’ से आ रहल-सहल सब कुछ अपना हिलल-हिया -हिचकीनि- से!\nआ जवन कहल जा सकेला, जतना आ जइसे, तवन लिखल जा सकित, ततना आ तइसे, आ लिखलका के पढ़ल जा सकित, ओतना आ ओइसे, त आज मूर्धन्य ‘ष’ के उचार अलोपित ना हो गइल रहित. आ सोचीं, कतना मजा आइत, जब लता जी के गावल गीत अपना लिखइला का बाद पढ़ाइत त उनुके आवाज में पढ़ाइत, ओही लय-लोच के साथे! बाकी कइल का जाव, मनवा से त अक्सर लते जी के लय उठेला, कंठवा से फूटेला त लयवा निकहा लतहरइला लेखा लागे लागेला.\nअब ई बात दोसर बा कि कवनो-कवनो अइसनो हालत होला जवना में कह के ना कहाय, लिख के कहा जाला. ईहो बात दोसर बा कि कहलका उड़ जाला, लिखलका अड़ जाला. कि लिखतंग का आगे बकतंग काम ना करे. ईहो कि कहले जीभ ना धराय, लिखले हाथ धरा जाला.\nभोजपुरी में लिखे-पढ़े के जवन कठिनाई बा तवना के भोजपुरी में लिखाय-पढ़ाय के एह कमी से जोड़ के देखल जा सकेला. ई एगो मुँहे लागल, काने सटल भाषा के हाथै लगावे, आखे सटावे में आवे वाला कठिनाई ह – आ एकर कवनो काट बा त इहे आ अतने बा कि एकरा लिखाय-पढ़ाय के कमी के कम कइल जाय. दूगो बात केतरी नी गँठिया लेबे लायक बा. एक त ई कि लिखे-पढ़े में कठिनाई के चलते, लिखाय-पढ़ाय में कमी नइखे, लिखाय-पढ़ाय में कमी के चलते लिखे-पढ़े में कठिनाई बा आ दोसर ई कि लिखहीं लायक लिखल जाई, तबहीं पढ़े लायक पढ़ा पाई.\nत, भोजपुरी में लिखा-पढ़ी के कठनाई जब बाद के बात बा, ‘कमी’ ओकरा पहिले के बात बा, त चाहीं त ईहे कि पहिलके बतिया प पहिले बतिया लेहल जाय, एह ‘कमी’ के ‘काहे’ में ना बहुत, त थोर-बहुत त चलिए लिहल जाय. असल में, भोजपुरियन के जोर जतना अपन कहला प रहल बा ओतना अपना आ अपने भाषा में कहला प नइखे रहल. असहीं ना भोजपुरी-भूगोल के कतने कवि ब्रजभाषा के भोजपुरी भइला प भाषा वैज्ञानिक लोग के केतने किन्तु-परन्तु लगावे के मोका मिल जाला. अब एकरा के बमड़ई कहे केहू, भा बड़पनई – भोजपुरियन के भरोसा ‘भाव अनूठो’ प रहल बा, ‘भाषा कोउ होय’. ओकरा हमेशा से एगो बड़ जमात में रहे के आदत रहल बा, अकसरुआ भइला के कवनो सजाय से कम नइखे मनले ऊ. भारत से बहरियो, जइसे मारीशस में, भोजपुरी भाषीय के सबसे बड़ जमात, अपना जमात के कुछ अवरु पसारे खातिर क्रियोल अपना लेलस आ अइसे कि भोजपुरी लागल बिसरे. परदेस कमाये गइला प दोसर भाषा-भाषी लोग जले भकुआइल रहेला तले त भोजपुरिया भाई लोग ओह परदेस के भाषा मे ढुक के भितरे से बतियावे लागेला. अब ई बात दोसर बा कि आपन भोजपुरी छोड़वले ना छूटे, आ भाई जी लोग चाहे अंग्रेजी बूके चाहे अरबी, हाँ अक्सर त मुँह बावते चिन्हा जाला कि कहाँ से चल के इहाँ चहुँपल बा लोग.\nअसहीं, जब राष्ट्रभाषा के रुप मे हिन्दी के बात आइल त भोजपुरिया लोग ओकरा के अइसे अपनावल, अतना अगरा के, अपना भोजपुरी के भइला अतना बिसरा के, कि ईहो बिसर गइल कि हिन्दी ओह लोग के मातृभाषा ना ह, ओकरा के सीखे के होला. आ हिन्दिए ना, कवनो दूसरकी भाषा के सीखे के एके, इकलौता जरिया ह पहिलकी भाषा, मातृभाषा. एह बिसरला से, हो सकेला कि सु-फरलो होखे, बाकिर कु-फरल जादे. ई कु-फरलका हिन्दियो के खाता में गइल, भोजपुरियो के. हिन्दी के खाता में एहू तरे कि ओकर एगो राष्ट्रीय के बजाय प्रादेशिक छवि बन गइल, भोजपुरी के खाता में एहू तरे कि ओकरा अपना लिखाय-पढ़ाय के लते ना लागे पावल. आ आज जब हिन्दी के देशभाषिक पहचान देवे खातिर भोजपुरी के ओकरा से अलगा एगो आपन साहित्य-संपन्न पहचान के पुनरुपरावे के उपाय कइल जाता त अनेक में से एक कठिनाई भोजपुरी के लिखाय-बँचाय के लेके बा.\nका कइल जाय, लिखे-पढ़े के जवन मोसल्लम अभ्यास बनल भोजपुरियन के, तवन हिन्दी के साथे. तवना हिन्दी के साथे जवन साहित्य-भाषा बनल मुद्रणोत्त्र का जमाना में, ओकरा चाल से चाल, ताल से ताल मिलावत. अब भोजपुरी का करो, अपना स्वरुआ सुभाव से चल के ‘तें चल्’ लिखो कि हिन्दी के व्यंजनुआ सुभाव के बले ‘तू चलऽ’? भोजपुरी में त ‘चल’ आ ‘चलऽ’ के अलावा ‘चलि’ आ ‘चलु’ खातिरो जगहा बा. ‘फलनवा चलि गइले’ खातिरो जगहा बा आ ‘चलु चिलनवा, तोरा के देख लेब’ खातिरो. बनारस ओर आके त भोजपुरी एकरा साथे एगो ‘चला’ अवरु जोड़ देला आ चाहेला कि एह ‘चला’ के आ हिन्दी के ‘चला’ के (जइसे ‘वह चला’) के ‘आ’ अतहत मत पढ़ल जाय. मुश्किल ई बा कि बरियात में ‘घोड़ा चली’, ‘हाथी चली’ के जवन ‘चली’ बा, ओह चली में जवन ‘ली’ बा, ओह ‘ली’ में जवन ‘ई’ बा, तवना के तनी अवरु बढ़ा के, तनी अउरु दिर्घिया के अगर ई कहीं कि ‘अब तू त चली जा’ त मतलब होई कि ‘अब तू त चलिये जा’, ‘अब तुम तो चले ही जाओ’. अब सोचीं कि ऊ दीर्घ से तनी कम दीर्घ पढ़ल जाय, भा अइसे लिखल जाय कि ऊ दीर्घ से तनी जादे दीर्घ पढ़ल जाय. एकर एक उपाय त ई बा कि कुछ संकेत बना लेहल जाय, ऊपर-नीचे कुछ खड़ी-पड़ी रेखा लगावे जइसन. बकिर ई कुल्ह चले वाला नइखे. सरलता से जटिलता के तरफ चलल ना आसान बा ना उचिते बा. उहो ओह जुग में जवन वर्णमाला से बहरिआव खातिर छटपटात बुझाता, जवन उकार-इकार तक लगावे के झंझट से बाँचत रोमन में एसमेसियावत बा! ह्रस्व ‘ए’ आ ह्रस्व ‘ओ’ वाला संकट हिन्दियो के साथे बा, आ एह संकट से बचे के पढ़निहार लोग खातिर कुछ नियम-कानून बनावल जा सकेला. आचार्य विश्वनाथ सिंह अपना ‘मानक भोजपुरी वर्तनी’ में कुछ बतलवलहूँ बाड़े. लिखे में कुछ लोग कुछ प्रयोग अपनी तरफ से चलावल, जइसे ‘चलऽ’ लिखे खातिर विकारी के बदले ‘अ’ लिख के चलअ, ई ना चलल. कुछ लोग पढ़निहारन प तनी जादहीं भरोसा क के खाली च आ ल लिख के छोड़ देहल, लोग जरुरत के मुताबिक ‘चल’ पढ़ लेवे चाहे ‘चलऽ’. एक उपाय त ई हो सकेला कि ‘चलऽ’ लिखे खातिर ‘च’ आ ‘ल’ के एके माथे, एके शिरोरेखा में ना लिखके, फरके-फरके लिख देहल जाय – च ल. बाकिर अइसे छितरइला प लिखनिहार-पढ़निहार दूनो छितराये लगिहें. अइसना में पंच बीचे के राहें चलल ठीक मनिहें. हिन्दी में ‘चल’ लिखाला त ‘ल’ के ‘अ’ ना पढ़ाय त हिन्दिए के साथ पढ़े के अभ्यास में आइल भोजपुरिया पढ़वइया से ई उमेद राखल कि ऊ ‘ल’ के ‘अ’ के साथे पढ़ी, ठीक ना होई, आ ठीक ना होई एह उमेद का साथे ‘ल’ में हल के निशान लगावल. व्यंजनान्त खातिर हल लगवला से जादे व्यावहारिक होई अ-स्वरान्त खातिर विकारी लगावल. ‘चलऽ’ से काशिका वाला ‘चला’ के कामो सँपर जाई.\nअब जब ‘चल’ के साथे चलिये देले बानी जा त चलीं, कुछ दूर अवरु चलल जाय, आ चल के पहुँचल जाय ‘चलऽता’ तक. एह ‘चलऽता’ के ‘ल’ के बाद विकारी ना लगावे के परित, अगर हिन्दी के ‘चलता है’ के ‘चल्ता है’ पढ़े के लत ना लागल रहित. एह लत का चलते हालत ई बा कि ‘नासऽता’ के ‘नासता’ लिखला प ‘नास्ता’ पढ़ात देरी ना लागी. ओइसे ‘चलऽता’, ‘घूमऽता’ जइसन शब्दन में विकारी लगावे से बाँचे खातिर, आ भरसक बाँचही के चाहीं, एगो व्यावहारिक उपाय ई बा कि ‘चलत बा’, ‘घूमत बा’ लिखल जाय. एहू से कि धीरे धीरे कुछ लोग खातिर विकारी लगावल भोजपुरी में लिखला के चिन्हासी बन गइल बा आ ऊ लोग ‘ल’, ‘द’, ‘त’, ‘प’, ‘हँ’ जइसन एकाखरियो शब्दन प अद-बद के विकारी लगा देला – तू दऽ, तू लऽ, पेड़ पऽ…. . द-ल के केहू दऽ-लऽ लिखे, तवना से बढ़िया बा कि कुछ भोजपुरी क्षेत्रन मे प्रचलित द्या भा देउ-लेउ भा देव-लेव लिखाय. भोजपुरी लिखनिहार पढ़निहार लोगन के भोजपुरी के अलग-अलग इलाका में चले वाला अलग-अलग शब्द-रुपन के जानकारी रखला से लिखे-बाँचे के कठिनाई के पार करे में कुछ सहूलियत जरूर होई. ई जानत रहला प कि ‘जाइब’ छपरा में ‘जाएब’ हो जाला, कहीं-कहीं ‘जाएम’ आ काशी में ‘जाब’, कि ‘गइलीं’ भा ‘गइनीं’ बलिया में ‘गउईं’ हो जाला – अवरू ना त तुक-ओक मिलावे के कामे त अइबे करी. देवरिया देने कुछ संज्ञा शब्दन के स्वरान्त राखल जाला ह्रस्व एकार लगा के. ‘बापे के बात माने के चाहीं’, माने बाप के बात माने के चाहीं. एही एकार के तनी भ दीर्घ क लीं त ‘बापे के बात माने के चाहीं’ माने ‘ बाप की ही बात माननी चाहिए’.\nभोजपुरी-भाषी लोग के एह कुल्हि कठिनाई से पार पावे खातिर ई इयाद राखे के परी कि ऊ लोग दू भाषी ह, आ एह दुभाषीपन के सधले रहे के होई. आज जवन भोजपुरी लिखे-बाँचे के कठिनाई बा तवन एसे ना कि ऊ लोग हिन्दी अपना लेहल, एसे बा कि ऊ लोग भोजपुरी बिसरा देहल. एकरा चलते ऊ लोग ना भोजपुरिए के रहल, ना हिन्दिएके भइल. अब अगर भोजपुरी के इयाद करे के फेरा में ऊ लोग हिन्दी बिसारे लागी त जवनो बा तवनो चल जाई. जरुरी बा कि दूनो चप्पू चले. आ बराबर चले. नाय एकअल्गी मत होखे. कबो एने ओलार, कबो ओने ओलार के हाल मत होखे. संतुलन बनल रही त ईहो मिल जाई, ओने के कठिनाई के काट एने मिल जाई.\nई कुल्हि बात भोजपुरी लिखे-बाँचे के कठिनाई आ काट प बतियावे के भूमिका भर. पैंतरा भर रहल हा. असल बात, आ सिलसिलेवार, अभी बाकी बा. बात के बकिए रहला के मोल ह.\nPrevious Post: 14 गो आसान तरीका भोजपुरी मुआवे के\nNext Post: भोजपुरिका पढ़े अइनी राउर स्वागत बा. बाकिर…\nबहुत नीमन जानकारी … प्रकाश उदय जी के बहुत -बहुत धन्यवाद।।।।।\nई लेख बहुत पहिले अंजोरिया में प्रकाशित भइल रहुवे. एहसे एकरा के दुबारा प्रकाशित कइल गइल बा. धीरे धीरे अइसने रचना दुबारा एहिजा डालल जाई. आशा बा कि भोजपुरी प्रेमियन के नीक लागी.


पेट से जुड़ले बिना भोजपुरी के विकास नइखे होखे वाला – Anjoria\nDec 10, 2010 अखिल विश्व भोजपुरी समाज मंच, आरा, भोजपुरी, भोजपुरी समाज\nOne thought on “पेट से जुड़ले बिना भोजपुरी के विकास नइखे होखे वाला”\nभोजपुरी के जानल -मानल पंडित लोग ,भोजपुरी बोलल ना चाहेला .गाँव छोडला के बाद भोजपुरी से लोग अईसे पीछा छोड़ावेला जईसे कि देह से जोंक .अईसे में कहाँ से भोजपुरी के विकास संभव बा . हम जईसन लिखे वाला लोगन के भोजपुरी खाली कागज के टुकड़ा पे हीं देखे के मिलेला .\nअंगरेजी में सोंचे वाला लोगन के जेहन में भोजपुरी के गड़ल शब्द कहाँ से उपर आई . बाहर में रहे वाला लोग त आपन बाल -बच्चा के भी आपन भाषा सिखावल नईखे चाहत .भोजपुरी के साथे अईसन भेद – भाव कईला से भोजपुरी आगे कईसे बढ़ी .आज भोजपुरी के जवान भी पहचान बनल बा ओहमें संगीत , सिनेमा अउरी भोजपुरी चैनल के बड़ी बड़हन भूमिका बा . गलती – सही माफी चाहत बानी .\nगाँव – धमार\nअभी दिल्ली में बसेरा बा !


चौधरी कन्हैया प्रसाद सिंह 'आरोही' - सुभाष पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome चौधरी कन्हैया प्रसाद सिंह 'आरोही' सुभाष पाण्डेय Bhojpuri Lekh चौधरी कन्हैया प्रसाद सिंह 'आरोही' - सुभाष पाण्डेय\nचौधरी कन्हैया प्रसाद सिंह 'आरोही' - सुभाष पाण्डेय\nहमरा जइसन निपट सोझबक अदिमी का बिराट ब्यक्तित्व चौधरी कन्हैया प्रसाद सिंह 'आरोही" जी पर कुछुओ लिखल सूरुज के दीया देखलवला जइसन बा। ए से कि कहाँ ऊ भोजपुरी के अनन्य सेवक, काव्यकला के कुशल मर्मज्ञ आ तन मन से सभकर हित सोचेवाला आ ए सब के अपना क्रियाकलाप में सामिल करेवाला आरोही जी आ कहाँ हम? जेकरा ओ महान आतमा के दरसन के सौभाग्यो नइखे मिलल।\nलेकिन, कहल जाला नू कि कवनो कालखंड के जानकारी ओ बेरा का साहित से पता चलि जाला। ओसहीं, हमरा लगे आरोही जी के स्वनामधन्य सुपुत्र कनक किशोर जी के डाक से भेजल चारि गो किताब बाड़ीसँ। जे में तीनि गो आरोही जी के लिखल ह आ ए गो किताब में बहुत बड़े- बड़े लेखक/ कवि सभ आरोही जी का बिषय में आपन संस्मरण आ बिचार दिहले बा। जवना के पढ़ला का बाद उहाँ का बारे में बहुत अन्दाजा लागल, समुझे में त पूरा जीवन खपावे परी। आरोही जी के लिखल पच्चीस किताबन में जिनिगी के केतना रंग छिटाइल होई, ई त पढ़ला का बादे पता चली। लेकिन ए किताबन के पढ़ि के जवन बुझाइल, ऊ लिखे के कोसिस करतानीं।\nआरोही जी "अजस्र धारा" की भूमिका (जवना के शीर्षक "बाकलम खास" बा) में अपना सुभाव आ अपनी रचनन का बारे में बहुत कुछ इसारा कइले बानीं। जवना से बुझाता कि आरोही जी अपना कार्यकाल में एगो कड़क प्रशासनिक अधिकारी का साथे हर हाल में नरमदिल आ भोजपुरी खातिर कवनो हद ले जाएवाला अदिमी रहनीं।\nभोजपुरी में अरबी, फारसी भा दोसरा भाषा का सब्दन का प्रयोग पर उहाँ के बिचार एकदम साफ बा। उहाँ का साफ साफ लिखतानीं कि गंगा खाली अपने पानी ले के सागर ले ना जाली। पानी में घुसल- बसल चीनी- निमक के बिलगावल आसान हो सकेला, लेकिन कवनो भाषा में घुसल- बसल सब्दन के बिलगावल आसान नइखे। सम्भव होखे त भोजपुरी के भंडार नया- नया सब्दन से भरे के चाहीं। पर्यायवाची सब्द बढ़लहीं भोजपुरी के बिस्तार हो सकेला। भाषा पर उहाँ के ई बिचार एह समय के कवि/ लेखक (जे सब्दन के ले के द्वंद में परि जाला) लोग खातिर सरल राह बतावता।\nउहाँ के साहित्य जनता से जुड़ल बा, जवन साहित्य के प्रधान गुन ह। उहाँ का अपना पूरा साहित्य में मानवता पर, अभाव में परल लोगन की तकलीफ पर केतना जोरदार पक्ष ले के आपन कलम चलवले बानीं ओकर बानगी देखीं:-\nहम पानी बिन तरसीं, भर दिन रात।\nरउरा घर के भीतर, सागर मात।\nराजनीति पर उहाँ के दू टूक कहनाम पढ़ीं:-\nराजनीति ना जनता से खेलवाड़।\nकविता ना सब्दन के झाड़ झंखाड़।\nराजनीति के माने खींचल टांग।\nमंत्री सुनल न चाहे जनता मांग।\nउहाँ का राजनीति से कला के अलगे राखे के सलाह बा:-\nराजनीति से होखे कला बिसाक्त।\nराजनीति के भूलल मुस्किल बात।\nसबकुछ लिखले बानीं, आरोही जी। लेकिन, कब्बो आपन मूल नइखीं छोड़त। अपना मूल आ मूल्यन से उहाँ का केतना लगाव बा, एकर बानगी उहाँ के लिखल एकांकी संग्रह "धर्मी" का "दुर्लभ बस्तु" एकांकी का अन्त में एकदम्मे अस्पस्ट आ उजागर हो जाता।\n(च्यवन ऋषि का सामने राजा नहुष बइठल बाड़न।)\nराजा- ऋषिवर! हम राउर मूल्य चुकता कर देनीं।\nच्यवन- कS करोड़? कS अरब?\nराजा- महाराज! अरबो- खरब से जेकर मूल्य ना चुकावल जा सके अइसन दुर्लभ बस्तु। गाइ, हम रउवा बदला में दिलवा देनी हां।\nच्यवन- तू उचित कीमत दे देलS। हम गाइ से अधिका मूल्यवान कवनो बस्तु एह संसार में नइखीं देखले।\n"गोपी गीत" में ऊधो- गोपी संबाद से जवन कड़ुआ सच्चाई कहि दिहले बानीं ऊ खाली भोजपुरी ना बलुक हर भाषा का साहित्यकार लोग खातिर एगो राह देखावता। बात केहू से होखे, कवनो होखे, मानवता के ना होखे त बेकारे बुझीं। आरोही जी अपनी रचनन में मानवता के तनिको ओझल नइखीं होखे दिहले। देखीं:-\nऊधो! मन पिंजड़ा के मैना।\nकेकर मंतर मारल बोलीं, माथे गिरल बजर बा\nरहीं लगवले उल्फत-पौधा, नफरत फुलल फरल बा\nआजो खोजे साँझ- सबेरे, मनमोहन के नयना।\nकोना- फेंकल सच्चाई बा, झूठा राज करेला\nसिंहासन मनमोहन खाली, रातो दिवस रहेला\nजाते जात कहब कुब्जा से, मारब ना हम बयना।\nश्याम समर्पण काम न आइल, रहे रात भर घाम\nसगरो गाछ बबुर फुलाइल, भइल अलोपित आम\n"आरोही" मुरली पीताम्बर, सनल सुधा-रस बयना।\nआरोही जी के थोरे- बहुत रचना पढ़ि के उहाँ का बारे में हमरा लिखे में तनिको हिचक नइखे कि उहाँ का सबसे पहिले मानवता आ सच्चाई के पक्षधर रहनीं, भोजपुरी खातिर हद दरजा के आग्रह से भरपूर। एकरा समरथन में हम उहें के कहनाम सभका सोझा जस के तस राखल चाहबि। ए पाँतिन से भोजपुरी खातिर काम क रहल सगरे संस्थन का भोजपुरी आंदोलन आ ओकर इस्थिति समुझल आसान हो जाई:-\n'हम पढ़ले रहीं कि कवनो आंदोलन के कार्यकर्ता लोग बूढ़ा जाला तब ऊ आंदोलन जवान होला बाकिर भोजपुरी आंदोलन के देखत बानीं कि जब एकर कार्यकर्ता लोग बूढ़ा- बुजुर्ग भइलन तब इहो भउसल बूढ़ बैल अस साँसो लेवे में, चले के के कहो उठहूँ बइठे में कठिनाई महसूस करि रहल बा। .....एकरा से कवनो लेखक के साहित्यिक भा सामाजिक जीवन में भोजपुरी आंदोलन मददगार नइखे बनल बाकिर जब तक कवनो कारगर विकल्प नइखे तइयार हो जात जवन बा तवन बचवले में अक्लमंदी समुझल जाई।'\nआरोही जी आदर सहित नमन।\nप्रधान सम्पादक, सिरिजन, भोजपुरी पत्रिका।\nमुसेहरी बाजार, गोपालगंज, बिहार।\nमैना: वर्ष -7अंक - 120 (अक्टूबर - दिसम्बर 2020)


समृद्ध परंपरा के अंत ना हो जाए – Hum Bhojpuria\nसमृद्ध परंपरा के अंत ना हो जाए\nडॉ. राजेश कुमार ‘माँझी’\nदुनिया के प्रत्येक इंसान के दिल में ओकरा माई-बाबूजी के छवि उम्र भर रहेला। सुख-दुःख के सब अवसर पर माई-बाबूजी के याद आवेला। माई-बाबूजी से जुड़ल बहुत सारा बात बा जवन हमरा भी दिल में बा। हमरा स्वर्गीय बाबूजी के नाम श्री रामदेव माँझी रहे आउर माई के नाम श्रीमती शिवकुमारी देवी हवे। हमार बाबूजी दिल्ली में महानगर टेलीफोन निगम लिमिटेड में लाइन इंस्पेक्टर के पद पर कार्यरत रहनी आ इंस्ट्रक्टर पद पर प्रन्नोत होके वर्ष 2005 में वीआरएस ले लेहनी आ अप्रैल 2012 में ब्रेन हैमरेज के चलते दिल्ली के एम्स में दम तुड़ देहनी। बाबूजी के स्वर्गवास के बाद अब हमरा सिर पर माई के ही हाथ रह गइल बा।\nजब से हम होश संभलनी अपना बाबूजी के कुछ एक खूबी हमरा मन में बइठ गइल। पहिला खूबी ई कि कवनो भी काम मन लगाके करे के चाहीं। दोसर खूबी जरूरतमंद के यथा संभव सहायता तन मन धन से करे के हम अपना बाबूजी से ही सीखनी। कुछ एक खूबी जवन हम ना सीख सकनी ऊ ह छोट मोट हाथ के काम– जइसे कि खटिया बुनाई, बढ़ईगिरी, घर के चूना-रंगाई के काम आउर खेत में मेहनत वाला काम इत्यादि जवना खातिर अफ़सोस बा। एगो आउर खूबी जवन हम ना सीख सकनी ऊ ह भोजपुरी देवी गीत, पचरा गायन, साँझा-पराती, राहू गीत, होली गीत, चइता, सोहर इत्यादि ।\nभोजपुरी के समृद्ध वाचिक परंपरा के जानकारी हमरा अपना माई बाबूजी से ही मिलल। शादी बिआह के अवसर पर जवन मांगलिक गीत औरत लोग गावेला ओकर जानकारी भी हमरा केहू दोसर व्यक्ति ना बल्कि हमरा अपना माई से मिलल। भोजपुरी के वाचिक परंपरा अब आगे कहवां ले जाई एकरा बारे में हमरा बहुते संदेह बा। कारण ई बा कि जब हम खुदे भोजपुरी के समृद्ध वाचिक परंपरा के ना सीख सकनी त आगे के संतति का सीखी। डर ई बा कि भोजपुरी के समृद्ध वाचिक परंपरा के हमनी जा कहीं गवां ना दीहीं जा।\nआज के दौर में ज्यादातर घर में पारंपरिक मांगलिक गीत के कवनो महत्व नइखे। महानगर में ही ना बल्कि गाँव देहात में भी कवनो शुभ अवसर पर फ़िल्मी गीत के शोर सुनाई देत बा । आज के मेहरारू लोग अपना सास, ददिया सास आदि से गीत गवनई सीखे से परहेज करत बा लोग। एगो आउर बात जवन मन में खलबली मचवले बा ऊ ई ह कि माई बाबूजी के बाद अधिकतर घर-आँगन में परिवार के आपस में जोड़के के रखी? आज देखेके ई मिलत बा कि एगो घर आँगन में भाई के भाई से नइखे बनत जवना के कारण अनेकानेक बा। एकही घर में आज दस दस को चूल्हा जलत बा। केहू के माई बाबूजी ई ना चाहेला कि ओकरा जिनगी में ही उनकर बच्चा लोग में जमीन जायजाद के चलते बंटवारा हो जाए, जवन आज अधिकतर परिवार में हो रहल बा। आज माई बाबूजी के प्यार तराजू पर तौलात बा। का एकरे के आधुनिकता आउर विकास कहल जाई ?\nआज एकल परिवार में मानसिक अवसाद, एकाकीपन आदि देखल जा सकेला जवन कि संयुक्त परिवार में कबो सुने के ना मिलत रहे। कोरोना जइसन वैश्विक महामारी आज फेर से संयुक्त परिवार के अहमियत देश दुनिया के बता देले बा। दुनिया में पइसा के बल पर सब कुछ संभव नइखे। पइसा से परिवार के प्यार ना ख़रीदा सकी। पइसा से केहू अपना माई बाबूजी आउर घर-परिवार के सदस्य लोग से शुभकामना आ सुख समृधि के आशीष ना खरीद पाई।\nआज जरूरत ई बा कि परिवार के सदस्य एक दोसरा पर विश्वास करे, एक दोसरा के धोखा ना देबे, एक दोसरा के सुख दुःख में मन से शामिल होखे आ सहयोग करे ना कि देखावा खातिर। माई बाबूजी ऊ छायादार गाछ होखेला लोग जेकर छाया सब बच्चा लोग पर एक जइसन मिलेला जइसे कि सूर्य-किरण। का हमनी के नवही पीढ़ी अपना अपना माई बाबूजी जइसन ऊ छायादार गाछ ना बन सकेनी जा जवना से प्रेरित होके हमनी के भावी पीढ़ी में भी ई गुण प्रसारित हो सके।\nएकरा आलावा आज समय के इहो मांग बा कि हमनी जा अपना अपना माई बाबूजी से भोजपुरी के समृद्ध वाचिक परंपरा के सीखीं जा आउर आज जरुरत इहो बा कि माई बाबूजी के मधुर कंठ से जवन किस्सा कहानी, गीत, भजन, सोहर, झूमर सुनेके मिलत बा ओकरा के रिकार्ड कइल जाए आ ओकरा के लिपिबद्ध कइल जाव।\nए दिशा में हम अपना माई के मुख से उच्चारित कुछ मांगलिक गीत के रिकार्ड, लिपिबद्ध आ अनुवाद करे के शुरू कर देले बानी ताकि दुनिया के बता सकीं कि हम अपना माई बाबूजी से का सीख पइनी। बाबूजी के लिखल एगो कॉपी हमरा लगे थाती स्वरूप बा जवना में राहू पूजा से संबंधित गीत बा। बाबूजी के लिखल राहू पूजा के गीत त हमरा लगे बा जवना के हम पढ़ सकेनी पर कवना तरह से गावल जाई ई हम अपना बाबूजी से ना सीख सकनी जवना के अफ़सोस जिंदगी भर रही। एही कारण हम चाहत बानी कि रउवा लोग भी अपना अपना माई बाबूजी से भोजपुरी के समृद्ध वाचिक परंपरा के सीखीं। कोरोना महामारी के दौर में माई बाबूजी से परिवार के एक साथ बांध के रखे के गुण भी आज सिखल जरूरी महसूस हो रहल बा। देर भइला पर कहीं माई बाबूजी के साथे समृद्ध परंपरा के अंत ना हो जाए।\n« एक्के डाँट में आत्मनिर्भर हो गइनीस्व. शैलजा कुमारी श्रीवास्तव – एक परिचय »


गुजरात में कांग्रेस के हार के जिम्मेदार सोनिया बाड़ी – Anjoria\nगुजरात में कांग्रेस के हार के जिम्मेदार सोनिया बाड़ी\nDec 7, 2012 गुजरात\nहिन्दुस्तान टाइम्स पर अपना ब्लॉग में स्वतंत्र पत्रकार आकार पटेल लिखले बाड़न कि कांग्रेसी वोटरन के भल ही नीक ना लागे बाकिर गुजरात में कांग्रेस के हार के जवाबदेही सोनिया पर होखे के चाहीं. काहे कि उहे अपना राजनीतिक सचिव अहमद पटेल के गुजरात में दखल देबे के इजाजत दिहले बाड़ी. अहमद पटेल साल चौरासी का बाद से आजु ले चुनाव नइखन लड़ल आ उनुका गुजरात के जमीनी हकीकत के पते नइखे. बाकिर सोनिया गाँधी के दरवान, बिना उनुका अनुमति केहू सोनिया से मिल ना सके, जइसन ताकत राखे वाला अहमद पटेल राज्य के राजनीति में लगातार दखल देत रहेलें.\nभरूच से आवे वाला अहमद पटेल अठाइस साल से गुजरात में चुनाव ना लड़ला का बावजूद राज्य के राजनीति के छोड़ले नइखन. सोनिया गाँधी के कृपा से उनुका के राज्यसभा के सदस्य बनवले राखल जाला आ ऊ राज्य में केहू के पनपे ना देसु.\nगुजरात में लगातार पैंतीस से अड़तीस फीसदी वोट लेत रहला का बावजूद कांग्रेस ओहिजा बीस बरीस से हारत आवत बिया काहे कि गुजरात के राजनीति दू ध्रुव में समेटा गइल बा आ दस फीसदी के अंतर भाजपा के बड़हन जीत दिआवे खातिर बहुते बा. आ भाजपा के पकड़ ओहिजा के स्थानीय समुदायन पर बहुते बढ़िया बा.\nदोसरा तरफ कांग्रेस के स्थानीय नेतृत्व अहमद पटेल का चलते अपाहिज बनि के रहि जाला आ नरेन्द्र मोदी जइसन राजनीतिक हस्ती का सोझा ऊ लोग हर बेर बिला जाला. अगर सोनिया गाँधी के लागेला कि अहमद पटेल गुजरात के सम्हार सकेले त उनुके के ओहिजा के जिम्मेदारी दे दिहल जाव आ अगर लागे कि ना उनुका से काम नइखे चले वाला त उनुका के गुजरात मे् दखल देबे से मना कर दिहल जाव.\nहिन्दूवन से अझुरइह जन\nOne thought on “गुजरात में कांग्रेस के हार के जिम्मेदार सोनिया बाड़ी”\nखाली गुजराते ना…आवे वाला समय में (बहुत जल्दिए) हिंदुस्तान से कांग्रेस के सफाया हो जाई। अउर अगर जनता अबो नइखे चेतति त भारत के पतन से केहू ना बचा सकेला।। कांग्रेस आज देस खातिर ना…खाली आपनी कुर्सी बचावे खातिर काम करतिया..अउर अपना कुर्सी के बचवले में इ देस के बेचले से भी गुरेज ना करी।।\nउठीं, जागीं अउर तनि देश की बारे में भी सोंची।।\nअगर विकास की बात होगी..तो मोदी और केवल मोदी।। हर आदमी में कुछ कमी होला…मोदियो में कुछ बा पर देस हित में मोदियो के गद्दी मिलल ठीक बा।। जय हिद।।


'भोजपुरी जंक्शन' के 01- 30 जून, 2021 वाला अंक डाउन लोड करके खोलते मन प्रसन्न हो गइल। माई-बाबूजी के संस्मरण वाला अंक आ उहो सै पृष्ठन के। हमरा जानते 'भोजपुरी जंक्शन' ऊ पहिला पत्रिका बा, जवन माई-बाबूजी पर केंद्रित विशेषांक निकलले बा। फुटकर ढंग से कविता, कहानी, लघुकथा,संस्मरण त कबहुँ-कभार हिंदी-भोजपुरी के पत्र पत्रिकन में मिल जाला, बाकिर गोटगर ढंग से एह विषय पर लिखवावे आ सामग्री प्रस्तुत करे के श्रेय रउरा मिलत बा। राउर संपादन आ संपादकीय सोच के हमार साधुवाद। हम कामना करत बानी कि पत्रिका अइसहीं आपन पहिचान बनवले राखी।\nअस्सी बरिस के उमिर में मोबाइल पर पढ़नी माई-बाबूजी विशेषांक\nहिन्दी-भोजपुरी के मजिगर, मंजल आ उत्साही साहित्यकार-सम्पादक श्री मनोज भावुक के सतत कुछ नया सोचे-समझे आ सिरिजे के अकूत क्षमता आ योग्यता के नायाब नमूना बा- 'भोजपुरी जंक्शन' के हाल में छपल माई-बाबूजी विशेषांक।\nएह अंक के 'सम्पादकीय' में मनोज जी ठीके कहलें बाड़ें कि जेकर सृष्टि हमनीं खुदे बानीं ओकरा व्यक्तित्व के मूल्यांकन अपना शब्दन के जरिए भला कइसे संभव बा? बिल्कुल संभव नइखे आ सही कहीं त मूल्यांकन-विवेचन संस्मरण विधा के उद्देश्यो ना होला। संस्मरण में भावाभिव्यंजना, मार्मिकता, रुचिरता, तथ्यन के सच्चाई आ साफगोई बहुत जरुरी होला। साथही चरितनायक के प्रति लेखक के एगो खास तरे के निस्संगतो आवश्यक गुण ह संस्मरण विधा के, जवना के बदौलत ऊ वर्ण्य व्यक्तित्व सार्वजनीन असीम श्रद्धा भा आत्मीयता के अधिकारी बन जाला। टी.एस.एलियट एकरे के 'निर्वैयक्तिकता के सिद्धांत' कहके निरूपित कइले बाड़ें आ उत्कृष्ट सर्जक खातिर बहुत जरूरी मनले बाड़ें। एह वैचारिक निष्कर्ष पर एह अंक के परखला के बाद हमरा ई महसूस हो रहल बा कि अधिकतर लेखक अपना माई-बाबूजी पर लेखनी चलावे के क्रम में ना त कवनो अतिरंजना के फेरा में पड़ल बाड़ें ना बाबूजी-माई के बहाने अपने व्यक्तित्व के पनपावे-पसारे बदे आपन दबल-छिपल मनोरथ पूरा करत दिखत बाड़ें। भोजपुरी लेखक के ई प्रौढ़ता रेखांकित करे योग्य बा। माई-बाबूजी के व्यक्तित्व के मूल्यांकन कहल त तनिका बढ़िया ना होई बाकिर सांच पूछीं त ओह लोग के प्रेरणादायी रूप, महत्व, विचारन के प्रासंगिकता आदि पर जेतना बढ़िया उनकर समझदार संतान सोच सकत बिया ओइसन दोसरा से संभव नइखे। मतलब कि अपना माता-पिता पर ओकर संतति जेतना बढ़िया से कुछ सोच-समझ के रच-परोस सकत बिया अउसन दोसरा से ना हो पाई।\nकवि भा कवनों रचनाकार के बारे में त इहे नू कहल गइल बा कि ऊ ब्रह्मा के समान होला-"कविर्मनीषी परिभूः स्वयंभू।" ऊ आपन संसार अपना रुचि से रच लेला-"यथास्मै रोचते विश्वं तथेदं परिवर्तते।" फेर ऊ अपना माई-बाबूजी के छवि गढ़े में फेल हो जाई-ई कहाँ संभव बा।"आत्मा वै जायते पुत्रः" जे जेकर सृष्टि बा ओकर भाव-अभाव-स्वभाव-प्रभाव उहे नू सबसे बढ़िया तरे जानीं। हमनीं सभे मानव भगवान के सिरिजना बानीं त भगवत्ता के सर्वाधिक महत्व त हमनिये नू जानब।\nएह विशेषांक के एक-एक रचना हमरा ऊपर के विचारन के पोख्ता करत बाड़ी सं। कैलाश गौतम जी पर सरोज त्यागी जी के संस्मरण, शारदा बाबू पर रंजन जी के आलेख, मनोज जी के अपना माई पर लिखल आलेख 'ऊ कोरा काहे नइखे भुलात' आ साथही सौरभ पांडेय, भालचंद त्रिपाठी,भगवती प्रसाद द्विवेदी, उमेश चतुर्वेदी, कौशल मोहब्बतपुरी,मंजरी पांडेय, आदित्य अंशु, राजेश मांझी आदि के रचनन के पढ़ि के मन अघा जात बा। सगरी रचना एक से बढ़िके एक बाटे।\nभगवान-भगवती के हमनी में केहू नइखे देखले। बाकिर अपना शरीर के जनक के मरजादा गहिराहे भाव से बूझल जाव त, भगवान के संसार आ आपन जिनिगी के कार-बार के वाहक दूनो लोगन के सहजही सरधा से नमन करत महसूस कइल जा सकेला। जबकि एही लगले दोसर सोच माई-बाबूजी के नितांत मानव सुलभ भाव के सान प राखत परखे के कोरसिस करत लउकेले। संपादकीय में मनोज जी कहतो बाड़े - ’ई साँच बा कि उ लोग भगवान ना ह। त अगर ओह लोग से कवन भूल हो जाय त दिल बड़ा क के भुला जाये के चाहीं..’ अइसना दूनो तरहा के भावन के भँवर में बूडत-उतरात एह अंक के अक्सरहाँ हर लेखक गुजरत बुझाइल बा।\nपत्रिका के एह अंक में साहित्य के नजरिये से सहेजे जोग कवनो अस्मरन बड़ुये त, ऊ कैलाशजी गौतम प उनका पुत्री सरोज बहिनी के आलेख बा। कैलाश जी हिन्दी-भोजपुरी के आधुनिक साहित्य के केन्द्र प के नाँव हवे। अपना बाबूजी प बोलत मनोज भावुक जी कहत बानीं- ’नोकरी लागते लोग के लागेला कि जिनगी सेफ हो गइल बाकिर इहो ओतने साँच बा कि नोकरी करे वाला आदमी अपना जिनगी के बहुत संभावना के मार के बइठ जाला।’ एह भाव के गहिराई बुझे के जरूरत बा। मनोज भाई के कलम में रस बा, भाव बा। बलुक इहे रस, इहे भाव, इहे सरधा सभन के कलम से छलकहीं के रहे। भाव, रस आ सरधा के एकसार उछाह अनिता सिंह जी, आशा सिंह जी, अन्विति सिंह जी, उमेश चतुर्वेदी जी, डॉ आदित्य अंशु जी, राजेश्वर सिंह जी आ कनक किशोर जी, विनय बिहारी सिंह जी, सुनील कुमार पाठक जी, कृष्ण कुमार जी, बद्रीनाथ वर्मा जी, तारकेश्वर राय ’तारक’ जी जइसन ढेर भावुक आ हिरदै में सरधा राखत बेटा-बेटी लोगन के कलम से छलकल बा। हमार मूल मकसद लेखक लोगन के नाँव जतावल भर नइखे, बलुक जवन अस्मरनन के हम एह हफ्ता में पढ़ि सकल बानीं। छोटहीं में कौ-एक कृतग्य बेटा-बेटी लोग आपन-आपन अस्मरन लेके आइल बा। हमहूँ अपना पापा प सोचत-बिचारत आपन बेर-बेर ओदात आँखि सङे कलम चलवले बानीं। एह लिखल्का के बलुक पापा पढ़ सकिते। बाकिर, अपना माई के इयाद पारत भगवती प्रसाद द्विवेदी जी जवना भाव से अपना बड़की माई के चर्चा कइले बानीं, ऊ बेर-बेर लोरा देवे के तागद राखऽता। सङहीं, भोजपुरिया समाज में बाल-विधवा के लेके जवन ’आहि’ उपटि के शाब्दिक भइल बा, ऊ गागरि में सागर तरहा सोझा आइल बा। एही लगले एह अंक में साक्षात्कार के विधान में जवन बतकही सोझा ले आवल गइल बा, ओह दूनों साक्षात्कारन के तासीर दू तौर के भलहीं लउक रहल बा, बाकिर निकहा मनलग्गू बा। पढ़ि जाये खातिर धेयान घींचऽता। एही लगले, विष्णुदेव तिवारी जी के आलेख-सह-आलोचना प अलगे से धेयान जाता - ’मनोज भावुक के कवितन में माई’। ’तोर बउरहवा रे माई’ के आलोक में एह आलेख के मर्म प निकहा से निगाह जा रहल बा।\nआज भोजपुरि भाषा के सेवा, प्रचार-प्रसार आ आम जन तक पहुंचावे में जौन भूमिका " भोजपुरी जंक्शन " के बा, बहुत कम संस्था भा पत्र-पत्रिका उ स्तर तक पहुंच पवले बा।\nअबकी बेर के " माई-बाबूजी विशेषांक " आपन माई-बाबूजी के प्रति श्रद्धा आ आदर समर्पित करे के अवसर देलस,एसे बढ़ के और का हो सकsता। भोजपुरी के जे भी सेवक लोग बा, जी भर के माई-बाबूजी के प्रति आपन श्रद्धा सुमन एक से एक आलेख आ संस्मरण के द्वारा प्रकट कइले बा लोग।\nसम्पादक श्री मनोज भावुक के संपादकीय " पानी प पानी लिखे के कोशिश " ई विशेषांक के सगरी भाव के अपना में समेट लेले बा। माई-बाबूजी के संस्कार आ पुण्य कर्म के बाल-बच्चा पर केतना असर होला, ई एगो श्लोक के माध्यम से उहां के बहुत हीं सुंदर ढंग से बतवले बानी। सम्पादकीय सम्पूर्ण विशेषांक के दर्पण होला जे विशेषांक के विशिष्टता बतावेला आ ई माने में श्री भावुक जी के सम्पादकीय शत प्रतिशत खरा उतरता।\nश्री तारकेश्वर राय " तारक " जी के " अम्मा रे अम्मा ", श्री अखिलेश्वर मिश्र जी के " माई-बाबूजी के बात कान में गूंजत रहेला " आ बाकी सब विद्वान लोग के शब्दांजली बहुत अच्छा लागल। सब कर जिक्र भले हीं हम नइखीं क पावत, बाकी हमार प्रणाम आ आदर सबका खातिर बा जे आपन माई- बाबूजी के एतना आदर आ सम्मान के साथ स्मरण कइल। सब विद्वान लेखक लोग के गोड लागsतानी।\n'माई-बाबूजी विशेषांक' पर कुछ लिखे के पहिले हम एह पत्रिका के संपादक मनोज भावुक जी के एह बात खातिर बधाई देतानी कि माई-बाबूजी जइसन विषय पर रउरा विशेषांक निकाले के विचार कइनी।\nएह अंक में कुल 36 गो रचना छपल बा। जवना में पहिला राजनीति से सम्बंधित बा त अंतिम समीक्षा ह। बाकी 34 रचना में 13 गो बाबूजी से सम्बंधित बा, 10 गो माई से त 11 गो दूनू आदमी से। अब एही से बुझा जाई कि हमनी के अपना माई-बाबूजी पर कुछ लिखे खातिर केतना उत्सुक बानी सन । एकर सबसे बड़का कारण ई बा कि हमनी के अपना माई-बाबूजी के चरणन में आपन भावांजलि अर्पित करेके चाहत रहनी ह सन बाकिर अवसर ना मिल पावत रहल ह। जब अवसर मिलल त आपन उद्गार प्रकट कर देहनी सन। बाकिर भावुक जी के शब्दन में 'पानी प पानी लिखे के कोशिश' में का हमनी के अपना रचना से न्याय कर पइले बानी? जे हमरा के संस्कार आ आकार देहलस ओकरा के हम अपना शब्दन से आकार का देब?\nसंपादकीय एतना नीमन लागल ह कि मन करSता कि मुंहजबानी रट लिहल जाओ लइकन नियर! 'पानी प पानी लिखे के कोशिश' अइसन शानदार आ क्लासिक शीर्षक,कि हम खाली लिख के नइखीं बतावे सकत! रउरा के विशेष बधाई एह खातिर मनोज भैया!\nभोजपुरी जंक्शन के 'माई-बाबूजी' विशेषांक पढ़ के जियरा अघा गइल। बूढ़ पुरनिया के प्रति आदर-सम्मान देहल हमनी के सनातनी परंपरा हऽ जवना के जिंदा रख के, बल्कि ई कहीं कि आगे बढ़ावे खातिर श्री मनोज सिंह भावुक जी के जतना प्रशंसा कइल जाए कम बा। जिनगी के कवनो भरोसा नइखे रह गइल। कब के साथ छोड़ जाई कहल नइखे जा सकत। अइसन में ई नवका पीढ़ी के मन में आपन बुजुर्गन के प्रति भाव व्यक्त करे के सोनहर मउका मिलल जवना के एगो धरोहर मान के भविष्य में संजो के रखे लाएक अंक के परिकल्पना कइनी, एह खाती उहां के साधुवाद आ भोजपुरी जंक्शन के उत्तरोत्तर बढ़ंती के पुरहर सुभकामना देतानी।\nसंपादकीय ( हर बेर की तरह ) बहुत बढ़िया लागल हs ... बाकी सामग्री का बारे में भी पढि के राय देत बानीं।\nभोजपुरी जंक्शन के "माई-बाबूजी" विशेषांक हाथ में बा। कई बेरी पढ़ गइनी आ मन इहे सोच के गदगद होता कि आज के समय मे जहाँ अधिकांश लइका लोग बिरधासरम खोजता लोग, ओह माहौल में, ओह परिवेश में मनोज भावुक जी अतना लमहर काम के बीड़ा उठावे के हिम्मत कइनी आ सभका सोझा रखियो देहनी। आज खाली उहें के ना ,बलुक कतना माई-बाबूजी के आसिरवाद उहाँ के मिलता, कहल कठिन बा। लमहर काम भइल बा। मनोज जी के साथे पूरा संयोजक लोगन के बधाई बा। एक से बढिके एक माई-बाबूजी के संस्मरण रउआ सँजोअले बानी। बधाई बा, क्रम बढ़त रहे, भोजपुरी के माथ चमकत रहे।\n'भोजपुरी जंक्शन के 'माई-बाबूजी विशेषांक' के समाज में बहुत सराहल जा रहल बा। साधारणतया एह तरह के विशेषांक जल्दी पढ़े के ना मिलेला।\nमाई-बाबूजी के, घर-परिवार आ लइका-लइकी के जीवन में, केतना महत्व बा, इ पत्रिका पढ़ला पर समझ में आ रहल बा। सब लेख में अमूमन एके बात सामने आ रहल बा कि माई-बाबू जी पर लिखल आसान नइखे। ये बात के पुष्टि संपादक मनोज भावुक जी के सम्पादकीय, 'पानी प पानी लिखे के कोशिश' से हो जाता जेमे सम्पादक महोदय विचार के ताकत में परवरिश आ परिवेश के भूमिका के वर्णन कइले बानी।\nविष्णुदेव तिवारी जी के समीक्षा, 'मनोज भावुक के कवितन में माई' बड़ा ही मनभावन बा।\n« निज हड्डी से लड़त रहेले माईसमय के राग ह “सुनीं सभे” »